MT Il-Ġurnal Uffiċjali tal-Unjoni Ewropea C 14/35

It-tmien rapport annwali dwar l-implimentazzjoni tal-Azzjoni Konġunta tal-Kunsill tat-12 ta’ Lulju 2002 dwar il-kontribuzzjoni tal-Unjoni Ewropea fil-ġlieda kontra l-akkumulazzjoni u t-tixrid ta’ armi żgħar (2002/589/PESK)

2010/C 14/02

INTRODUZZJONI

Matul l-2008, l-UE kompliet tippromwovi l-kwistjoni tal-Armi Ħfief u ta' Kalibru Żgħir fil-fora multilaterali kollha u fid-djalogu politiku tagħha ma' pajjiżi terzi, inkluż matul il-Laqgħa Biennali ta' suċċess tal-Istati għall-Programm ta' Azzjoni tan-NU tal-2001 għall-Prevenzjoni, il-Ġlieda kontra u l-Qerda tal-Kummerċ Illeċitu tal-Armi ta' Kalibru Żgħir li seħħet fi New York mill-14 sat-18 ta' Lulju 2008. L-UE kienet kuntenta li l-Laqgħa Semestrali tal-Istati wasslet għall-adozzjoni ta' rapport sostanzjali, li l-kontenut tiegħu jipprovdi ġenwinament għat-titjib u t-tisħiħ tal-implimentazzjoni tal-Programm ta' Azzjoni tan-NU. Fl-2008 l-Kunsill tal-Unjoni Ewropea laħaq ukoll qbil dwar l-inklużjoni ta' element ta' SALW fi ftehimiet bejn l-UE u pajjiżi terzi u dwar test ta' referenza. L-UE kompliet tħeġġeġ bis-saħħa l-progress fit-tisħiħ ta' kontrolli tat-trasferiment tas-SALW u l-munizzjoni tagħhom. Fl-2008, l-UE ċċelebrat l-għaxar anniversarju tal-Kodiċi ta' Kondotta tal-UE dwar l-Esportazzjonijiet tal-Armi, li għamel kontribut sinifikanti għal dak l-objettiv.

L-assistenza lil stati terzi fil-ġlieda kontra l-akkumulazzjoni destabbilizzanti tas-SALW kompliet tiġi pprovduta mill-UE, inkluż permezz tal-implimentazzjoni ta' diversi Azzjonijiet Konġunti u permezz ta' proġetti appoġġati mill-Istati Membri tal-UE fuq bażi nazzjonali.

Fil-qafas tal-politika tagħha ta' kooperazzjoni u żvilupp, il-Kummissjoni Ewropea (KE) kompla jkollha rwol sostantiv fl-implimentazzjoni tal-Istrateġija tal-Unjoni Ewropea dwar Armi Ħfief u ta' Kalibru Żgħir. Fl-2008, il-KE kompliet l-attivitajiet tagħha fil-qasam tas-SALW permezz tal-istrumenti ġeografiċi tagħha kif ukoll l-istrumenti tematiċi tagħha.

Fil-15 u s-16 ta’ Diċembru 2005 l-Kunsill Ewropew adotta Strateġija tal-UE għall-ġlieda kontra l-akkumulazzjoni u t-traffikar illeċiti ta’ SALW u l-munizzjon tagħhom. Dan id-dokument jisħaq dwar il-ħtieġa għal linji ta' politika konsistenti fl-oqsma tas-sigurtà u l-iżvilupp, waqt li fl-istess ħin jiġu sfruttati b’mod sħiħ il-mezzi disponibbli għall-UE fil-livelli multilaterali u reġjonali, ġewwa l-Unjoni Ewropea u permezz tar-relazzjonijiet esterni tagħha. Dan iservi bħala gwida politika għall-attivitajiet tal-UE f’dan il-qasam permezz ta’ diversi strumenti disponibbli u għall-Istati Membri tagħha.

Dan ir-rapport huwa mqassam fi tliet partijiet:

— Parti I tkopri l-isforzi tal-Istati Membri biex jindirizzaw il-problemi relatati mal-armi ħfief u ta' kalibru żgħir;

— Parti II tindirizza l-isforzi tal-implimentazzjoni internazzjonali;

— Parti III tindirizza l-parteċipazzjoni fil-ħidma ta’ organizzazzjonijiet internazzjonali u arranġamenti reġjonali fil-qasam ta’ armi konvenzjonali, speċjalment armi ħfief u ta' kalibru żgħir;

— l-Anness jinkludi l-lista tal-punti fokali tal-Istati Membri tal-UE fil-qasam tas-SALW.

Dan ir-rapport ikopri l-Azzjoni Konġunta tal-Kunsill 2002/589/PESK kif ukoll il-Programm tal-UE għall-prevenzjoni u l-ġlieda kontra t-traffikar illeċitu tal-armi konvenzjonali li ġiet adottata mill-Kunsill fis-26 ta’ Ġunju 1997. Huwa jiffoka fuq l-attivitajiet imwettqa fl-2008.

I. SFORZI TA’ IMPLIMENTAZZJONI NAZZJONALI MATUL L-2008

I.A Kooperazzjoni, koordinazzjoni u skambju ta’ informazzjoni bejn aġenziji amministrattivi u tal-infurzar tal-liġi.

Dawn huma l-kontributi mogħtija mill-Istati Membri tal-UE s’issa fir-rigward tal-isforzi nazzjonali tagħhom fit-titjib tal-kooperazzjoni bejn aġenziji amministrattivi u dawk tal-infurzar tal-liġi fl-2008:

AWSTRIJA

L-Awstrija kompliet trawwem aktar kooperazzjoni, koordinazzjoni u skambju ta’ informazzjoni bejn aġenziji amministrattivi u dawk tal-infurzar tal-liġi. Matul l-2008, saru laqgħat inter-ministerjali bejn il-Ministeru tal-Affarijiet Ewropej u dawk Internazzjonali, il-Ministeru tal-Intern, il-Ministeru tal-Ekonomija u x-Xogħol u l-Ministeru tad-Difiża.

BULGARIJA

Il-Bulgarija kompliet trawwem kooperazzjoni, koordinazzjoni u skambju ta' informazzjoni inter-istituzzjonali sabiex tiġġieled l-akkumulazzjoni u t-tixrid tas-SALW kif ukoll tipprevjeni t-traffikar illeċitu.

DANIMARKA

Il-Ministeru tal-Ġustizzja Daniż jamministra l-leġislazzjoni Daniża dwar l-armi u l-esplożivi, li tinkludi wkoll ir-regolament dwar l-armi ħfief u ta' kalibru żgħir.

Skont id-dispożizzjonijiet tal-leġislazzjoni Daniża dwar l-armi u l-esplożivi, l-armi u l-munizzjon ma jistgħux jiġu importati, manifatturati, miksuba, posseduti jew imġarra mingħajr liċenzja mill-Ministeru tal-Ġustizzja jew mill-persuna awtorizzata mill-Ministru biex toħroġ dawn il-liċenzji.

Il-leġislazzjoni tistipula wkoll li armi jew esplożivi ta' kull xorta, inkluż il-munizzjon, ma jistgħux jiġu esportati mingħajr liċenzja speċifika mill-Ministru tal-Ġustizzja. Din id-dispożizzjoni tinkludi wkoll armi ħfief u ta' kalibru żgħir.

Il-Ministru tal-Ġustizzja awtorizza lid-distretti lokali tal-pulizija biex joħorġu xi wħud mil-liċenzji msemmijin hawn fuq fir-rigward ta' armi ħfief u ta' kalibru żgħir (pussess ta' armi tan-nar eċċ.)

Bażijiet ta' data u reġistri

Il-pulizija Daniża stabbiliet bażi ta' data elettronika ċentrali (Ir-Reġistru tal-Pulizija dwar l-Armi) li fiha huma reġistrati l-persuni kollha li huma awtorizzati li jippossjedu arma tan-nar abbażi tal-applikazzjonijiet riċevuti għal liċenzji għal armi tan-nar u reġistrazzjoni tax-xiri ta' snieter (smoothbore shotguns) eċċ. Ir-reġistru fih ukoll informazzjoni dwar armi mitlufin u misruqin.

Ir-Reġistru tal-Pulizija dwar l-Armi jinkludi l-informazzjoni rilevanti kollha inklużi l-kategorija u t-tip ta' arma, il-manifattura, il-mudell, l-immarkar (numru), il-kalibru u karatteristiċi speċjali. Kull arma hija rreġistrata b'numru ta' identifikazzjoni speċifiku. Il-pulizija tista' tordna li l-arma tiġi mmarkata bin-numru ta' identifikazzjoni jekk l-arma mhix immarkata mill-manifattur. Ir-reġistru jinkludi wkoll informazzjoni storika li tagħmilha possibbli li tiġi lokalizzata informazzjoni dwar il-proprjetarji preċedenti tal-arma.

Informazzjoni dwar armi tan-nar mitlufin eċċ. hija rapportata wkoll lis-Sistema ta' Informazzjoni ta' Schengen (SIS).

Barra minn hekk, l-assoċjazzjonijiet kollha tal-azzarini Daniżi huma meħtieġa jistabbilixxu r-reġistri tagħhom tal-armi li għandhom jinkludu informazzjoni dwar l-armi tan-nar kollha li l-assoċjazzjoni u l-membri tagħha jippossjedu.

ESTONJA

Kull sena l-prefetturi tal-pulizija jorganizzaw kampanji għar-rimi ta' armi u munizzjon illegali miċ-ċittadini. L-għan ta' dawn il-kampanji huwa li jnaqqsu l-ammont ta' armi u munizzjon illegali u biex iżidu s-sigurtà tas-soċjetà. L-armi kollha miġbura u sekwestrati jinqerdu.

ĠERMANJA

It-theddida għall-paċi, is-sigurtà u l-iżvilupp mill-akkumulazzjoni destabbilizzanti u t-tixrid tal-armi ħfief u ta' kalibru żgħir inkluż il-munizzjon tagħhom għadha kwistjoni ta' tħassib serju. Il-Ġermanja hija impenjata lejn approċċ komprensiv biex tiġġieled, u tikkontribwixxi għat-tmiem tal-akkumulazzjoni destabbilizzanti u t-tixrid tal-armi ħfief u ta' kalibru żgħir u l-munizzjon tagħhom. Hi u tfittex li tilħaq dan l-objettiv, il-Ġermanja bħala Stat Membru tal-Unjoni Ewropea hija ggwidata mill-Istrateġija tal-UE fil-ġlieda kontra l-akkumulazzjoni u t-traffikar illeċiti tas-SALW u l-munizzjon tagħhom, li ġiet adottata mill-Kunsill Ewropew fil-15-16 ta' Diċembru 2005.

Ġew organizzati laqgħat regolari tal-grupp nazzjonali ta' koordinazzjoni għall-kwistjonijiet tas-SALW mill-Uffiċċju Federali tal-Affarijiet Barranin. Dawn il-laqgħat jiġbru flimkien lill-esperti tal-armi u tal-kontroll tal-esportazzjoni mill-ministeri, l-amministrazzjoni, l-unità għall-kontroll u l-verifika tal-armi militari, l-organizzazzjonijiet non-governattivi u l-industrija sabiex jiġu indirizzati l-kwistjonijiet relatati mal-armi ħfief u ta' kalibru żgħir inkluż il-munizzjon tagħhom. Il-grupp jiddiskuti fost affarijiet oħra l-politika Ġermaniża fir-rigward tas-SALW f'fora internazzjonali u reġjonali, l-assistenza multilaterali u bilaterali kif ukoll l-implimentazzjoni tad-dispożizzjonijiet u r-regolamenti nazzjonali, reġjonali u globali. Il-laqgħat huma ppreseduti minn rappreżentant mill-Uffiċċju Federali tal-Affarijiet Barranin.

Fil-livell nazzjonali, ittieħdu diversi inizjattivi fir-rigward tal-kooperazzjoni bejn korpi amministrattivi u aġenziji tal-infurzar tal-liġi. Dawn koprew leġislazzjoni li ddaħħlet fis-seħħ dan l-aħħar, iżda wkoll reviżjonijiet ta’ kif taħdem fil-prattika l-leġislazzjoni eżistenti. Il-miżuri ta' taħriġ kienu parti regolari ta' dawn l-isforzi.

GREĊJA

It-trattament tat-traffikar illeċitu ta' Armi Ħfief u ta' Kalibru Żgħir hu ta' prijorità assoluta għall-Ministeru tal-Intern Elleniku u l-Kwartieri Ġenerali tal-Pulizija Ellenika. Qiegħed isir kull sforz possibbli għat-tnaqqis, jekk mhux il-qerda, ta' dan il-fenomenu u s-salvagwardja tas-sens ta' sigurtà taċ-ċittadini. Fl-2008, kien ġie stabbilit objettiv taħt il-kuntest tal-politika kontra l-kriminalità, biex jiżdied in-numru ta' qbid ta' armi tan-nar ittraffikati f'pussess illegali (SALWs), permezz tal-implimentazzjoni ta' pjani ta' azzjoni mmirati speċifikament mill-Aġenziji tal-Pulizija kompetenti. L-isforzi tagħna jiffukaw primarjament fuq żewġ direzzjonijiet:

(1) Il-kontroll tal-istadji kollha tal-moviment leġittimu tal-armi (importazzjoni, kummerċ, pussess u użu);

(2) L-intensifikazzjoni tal-kontrolli, f'kooperazzjoni ma' aġenziji konġuntement kompetenti, għall-identifikazzjoni u l-qbid ta' Armi Ħfief u ta' Kalibru Żgħir importati, ikkummerċjalizzati, posseduti u użati illegalment.

(a) Miżuri għall-kontroll tal-moviment leġittimu tas-SALW

L-Aġenzija tagħna topera Bażi ta' Data Elettronika li hi l-Awtorità Ċentrali Nazzjonali għall-iskambju ta' informazzjoni. Hi tista' tirċievi u twassal l-informazzjoni minnufih dwar l-armi kollha ttrasferiti b'mod leġittimu u qiegħda tkun aġġornata kontinwament dwar kwalunkwe bidla li tkun saret fl-istatus tal-pussess tagħhom. L-armi kollha mfittxija qegħdin ikunu rreġistrati f'din il-bażi ta' data, għall-fini li jinqabdu jew li jintużaw bħala provi fi proċedimenti kriminali - mitlufin - misruqin - imneħħija illegalment - misjuba, għall-fini li jkunu identifikati fil-każ ta' traċċar. Din il-bażi ta' data tipprovdi l-imgħoddi ta' kull arma, mill-importazzjoni sal-aħħar detentur legali tagħha (ir-reġistru tal-armi). Barra minn hekk, din il-bażi ta' data tiffaċilita l-iskambju ta' informazzjoni għas-SALW ma' awtoritajiet oħrajn fil-Greċja u barra mill-pajjiż. Stabbilixxejna numru minimu ta' kontrolli fix-xahar għall-intrapriżi kollha legalment attivi fil-kummerċ tal-armi. Din l-informazzjoni hi vverifikata kontra l-informazzjoni rreġistrata fil-Bażi ta' Data Elettronika miżmuma fl-Uffiċċju tagħna. Id-dispożizzjonijiet applikabbli tal-Liġi 2168/1993 u d-Deċiżjonijiet Ministerjali mogħtija mill-awtorità tagħhom, huma implimentati strettament, minħabba li jikkostitwixxu l-qafas leġislattiv fundamentali tal-Greċja li jirregola l-armi. Din il-liġi ġiet armonizzata mad-Direttiva 91/477/KEE u t-Trattat ta' SCHENGEN. Xi drabi, tipprevedi regoli aktar stretti (l-Artikolu 15 tal-Liġi 2168/1993 u l-Artikolu 272 tal-Kodiċi Penali Grieg, kif emendat mil-Liġi 2928/2001). Fil-Greċja, il-moviment leġittimu ta' Armi Ħfief u ta' Kalibru Żgħir (importazzjoni, esportazzjoni, kummerċ u transitu) hu soġġett għal liċenzja maħruġa mill-Aġenzija kompetenti, skont il-każ, f'konformità mad-dispożizzjonijiet tal-Liġi 2168/1993.

Il-kooperazzjoni ma' aġenziji prosekuturi oħrajn tal-Greċja (il-Pulizija tal-Port, id-Dwana, l-Aġenzija għal Kontrolli Speċjali) u l-awtoritajiet militari hi eċċellenti. L-informazzjoni hi skambjata mal-awtoritajiet kompetenti minn fejn ikunu joriġinaw l-armi importati jew ittrasferiti.

(b) Miżuri għall-kontroll tat-traffiku illeġittimu fl-armi:

Minħabba li l-kooperazzjoni bilaterali fil-livelli reġjonali u internazzjonali hija kkunsidrata tal-ogħla importanza għall-prevenzjoni u t-trażżin tat-traffikar illegali tal-armi minn pajjiż għal ieħor, il-Greċja daħlet fi ftehimiet transnazzjonali ta' kooperazzjoni bejn il-pulizija mal-pajjiżi ġirien tagħha u qiegħda tieħu sehem f'Organizzazzjonijiet internazzjonali, reġjonali u bilaterali (l-Inizjattiva Adrijatika - Jonika, SECI - EUROPOL - INTERPOL).

Il-vetturi tat-trasport u l-persuni li jidħlu fil-pajjiż huma kkontrollati fil-punti ta' dħul stabbiliti. Attwalment qegħdin isiru kontrolli fil-fruntieri fuq l-art u fuq il-baħar (f'kooperazzjoni mal-awtoritajiet tal-port) għall-prevenzjoni tal-importazzjoni illeċita tal-armi minn nies li jkunu qegħdin jidħlu fil-Greċja illegalment. Kwalunkwe każ li jkun skopert jiġi investigat bir-reqqa għall-identifikazzjoni u l-eliminazzjoni ta' organizzazzjonijiet kriminali li jistgħu jkunu attivi fit-traffikar illeġittimu tal-armi. Qegħdin jittieħdu miżuri speċjali f'żoni li jippreżentaw problemi serji ta' traffikar, pussess u użu tal-armi, f'kooperazzjoni mal-komunitajiet u l-awtoritajiet kompetenti.

Fil-kuntest tar-rappreżentazzjoni tal-Greċja f'Organizzazzjonijiet u Inizjattivi Internazzjonali u Reġjonali, fl-2008 l-Uffiċċjali tagħna pparteċipaw, u matul din is-sena qegħdin jipparteċipaw, f'laqgħat u seminars fejn qegħdin jiġu diskussi kwistjonijiet dwar is-SALW. Fir-rigward tal-identifikazzjoni tal-armi tan-nar, qegħdin jingħataw l-indikazzjonijiet li ġejjin:

(1) Fil-Greċja, m'hemm l-ebda manifattur tal-armi għal finijiet kummerċjali, minbarra Intrapriża tal-Istat li timmanifattura armi għall-ħtiġijiet tal-Ministeru tad-Difiża.

(2) Fir-rigward tad-determinazzjoni tal-pajjiż fejn l-armi jkunu ġew immanifatturati, f'kooperazzjoni mad-Direttorat tagħkom, il-Greċja hi favur l-użu tas-sistema ta' identifikazzjoni NATO STANAG 1059.

Ma' dan id-dokument hawn mehmuża tabella bl-armi ssekwestrati matul l-2008 mill-Aġenziji tal-Pulizija Ellenika, jew bħala oġġetti/mezzi li bihom jitwettqu atti punibbli jew bħala armi misjuba.

Dawn l-armi jikkostitwixxu provi għall-fajls li jkunu tfasslu għall-proċedimenti u l-futur tagħhom għandu jiġi kkunsidrat mill-qorti kompetenti fis-smigħ ta' kull kawża, f'konformità mal-Artikolu 16 tal-Liġi 2168/1993.

Tabella ta' armi u esplożivi ssekwestrati fil-Greċja fl-2008:

Azzarini 165

Pistoli 501

Rivolvers 134

Xkubetti użati fl-isports - Flober guns 829

Total 1 629

ITALJA

Mis-sena 2000, qiegħed jiltaqa' tal-anqas darba fis-sena grupp ta' ħidma tekniku “ad hoc” dwar l-armi ħfief u ta' kalibru żgħir, li jinkludi r-rappreżentanti mill-ministeri rilevanti, l-aġenziji tal-infurzar tal-liġi u l-assoċjazzjonijiet tal-manifatturi. Il-Grupp jipprovdi forum adegwat fejn jistgħu jiġu diskussi l-aspetti l-aktar rilevanti tal-kwistjoni, inklużi żviluppi prinċipali fil-livell nazzjonali u dak internazzjonali.

Fil-laqgħa tal-2008, id-diskussjonijiet kienu ffokati prinċipalment fuq it-tħejjija tat-Tielet Laqgħa Semestrali tal-2008 tal-Istati Partijiet għall-Programm ta' Azzjoni għall-Prevenzjoni, il-Ġlieda kontra u l-Qerda tal-Kummerċ Illeċitu ta' Armi Ħfief u ta' Kalibru Żgħir fl-Aspetti Kollha Tiegħu u dwar l-implimentazzjoni tal-istrument multilaterali dwar l-immarkar u l-intraċċar. Bħala riżultat tal-approċċ strett tal-liġi Taljana fl-oqsma tal-produzzjoni, l-immarkar, iż-żamma ta' rekords, il-ħażna u t-trasferiment tas-SALW, il-Grupp ikkunsidra l-livell tal-implimentazzjoni nazzjonali tal-inizjattivi internazzjonali prinċipali mmirati biex jikkumbattu t-traffikar illeċitu tas-SALW bħala sodisfaċenti għal kollox.

Fl-2008, il-Forzi Armati Taljani qerdu aktar minn 50 000 armi ħfief u ta' kalibru żgħir, identifikati bħala żejda, fit-territorju Taljan.

IRLANDA

Id-Dipartiment tal-Intrapriża, il-Kummerċ u l-Impjiegi, bħala l-awtorità ta' liċenzjar għall-esportazzjoni ta' tagħmir militari u b'użu doppju, mexxa l-introduzzjoni tal-Att tal-2008 dwar il-Kontroll tal-Esportazzjoni. Din il-leġislazzjoni serviet biex il-liġi Irlandiża f'dan il-qasam tiġi aġġornata, u introduċiet kontrolli tas-senserija u l-assistenza teknika.

Matul is-sena, id-Dipartiment tal-Affarijiet Barranin għamel kuntatti mad-Dipartiment tat-Trasport biex jiżgura li jkunu kompletament konxji tar-riskju li jkun hemm trasportazzjoni bl-ajru ta' armi illeċiti.

LITWANJA

Fir-rigward tal-leġislazzjoni dwar l-armi ħfief u ta' kalibru żgħir (SALW) ma kien hemm l-ebda modifika wara r-rapport li nħareġ għas-sena 2007. Ir-rapporti dwar l-esportazzjoni ta' tagħmir militari ġew ipprovduti b'mod regolari.

LUSSEMBURGU

Il-bażi legali rilevanti tinsab fil-Liġi tal-15 ta’ Marzu 1983 dwar l-armi u l-munizzjon u fir-Regolament tal-Gran Dukat tal-31 ta’ Ottubru 1995 dwar l-importazzjoni, l-esportazzjoni u t-transitu ta’ armi, munizzjon u tagħmir maħsub speċifikament għal użu militari u t-teknoloġija relatata. Dawn ġew ippubblikati fil-Mémorial, il-gazzetta uffiċjali tal-Gran Dukat tal-Lussemburgu. Il-leġislazzjoni eżistenti għadha qiegħda tiġi riveduta.

Il-Ministeru tal-Affarijiet Barranin għandu l-kompitu li jagħmel kuntatti mal-Istati u l-organizzazzjonijiet għall-fini ta' koordinazzjoni internazzjonali fil-qasam tal-armi ħfief u ta' kalibru żgħir.

PORTUGALL

Komplew l-isforzi biex jitrawmu l-kooperazzjoni, il-koordinazzjoni u l-iskambju ta’ informazzjoni bejn aġenziji amministrattivi u dawk tal-infurzar tal-liġi fil-ġlieda kontra l-akkumulazzjoni u t-tixrid ta' SALW, kif ukoll fil-prevenzjoni tat-traffikar illeċitu. Fl-2008 saru laqgħat regolari mar-rappreżentanti mill-Ministeru tal-Affarijiet Barranin, il-Ministeru tad-Difiża, il-Ministeru tal-Intern, is-Servizzi Portugiżi tal-Intelligence u l-Ministeru tal-Finanzi.

RUMANIJA

Is-sistema ta' kontroll tar-Rumanija fuq l-esportazzjoni tal-armi tikkonsisti minn:

— Qafas legali — Leġislazzjoni primarja rigward il-kontrolli tal-esportazzjoni — Leġislazzjoni sekondarja għall-implimentazzjoni, inkluża lista ta' oġġetti militari soġġetti għal reġim ta' kontroll tal-esportazzjoni, l-importazzjoni u trasferimenti oħrajn ta' oġġetti militari — L-ewwel pilastru: Awtorizzazzjoni (reġistrazzjoni) ta' kumpanniji biex jagħmlu kummerċ f'oġġetti militari, inklużi s-SALW u l-munizzjoni tagħhom) — It-tieni pilastru: Il-liċenzjar ta' kull trasferiment: l-esportazzjoni u l-importazzjoni (permanenti u temporanji), l-esportazzjoni mill-ġdid, is-senserija, it-transitu, it-trasbord, l-attivitajiet mhux kummerċjali.

— Liċenzjar u valutazzjoni — Awtorità nazzjonali għal-liċenzjar (Aġenzija Nazzjonali għall-Kontrolli tal-Esportazzjoni) — Kunsill inter-ministerjali għall-valutazzjoni tal-applikazzjonijiet għal-liċenzji (rappreżentanti mill-Ministeru tal-Affarijiet Barranin, il-Ministeru tad-Difiża, il-Ministeru tal-Ekonomija, il-Ministeru tal-Amministrazzjoni u l-Intern, l-Awtorità Nazzjonali tad-Dwana, is-Servizz tal-Intelligence Rumen u s-Servizz tal-Intelligence Esteru). — Ir-regoli u proċeduri dwar il-proċess ta' liċenzjar — It-trasferiment ta' SALW hu approvat biss permezz ta' liċenzja individwali b'kondizzjonijiet supplementari

— Infurzar — Awtoritajiet ta' infurzar u konformità (Aġenzija Nazzjonali għall-Kontrolli tal-Esportazzjoni, l-Awtorità Nazzjonali tad-Dwana, il-Ministeru tal-Amministrazzjoni u l-Intern) — Dispożizzjonijiet dwar sanzjonijiet (Aġenzija Nazzjonali għall-Kontrolli tal-Esportazzjoni, Ministeru tal-Ġustizzja)

— Sensibbilizzazzjoni tal-Industrija (Konferenza Annwali, seminars, workshops, diskussjonijiet madwar mejda tonda)

— Trasparenza: Rapporti ta' Tremestrali u Rapporti Annwali dwar l-esportazzjoni tal-armi

SLOVAKKJA

Ir-Repubblika Slovakka għandha fis-seħħ il-leġislazzjoni adegwata u l-miżuri amministrattivi meħtieġa biex tikkontrolla l-produzzjoni, il-pussess, l-immarkar u l-kummerċ ta' armi ħfief u ta' kalibru żgħir. Sistema ta' kontroll effettiv tal-esportazzjoni tippermetti lill-awtoritajiet jidentifikaw u jissorveljaw il-moviment tal-armi fi kwalunkwe ħin u fit-territorju kollu tas-Slovakkja.

Din is-sistema tappoġġa effettivament il-ġlieda kontra t-traffikar illeċitu ta' armi konvenzjonali fir-Repubblika Slovakka.

SLOVENJA

Fis-Slovenja, il-Ministeru tal-Affarijiet Barranin jibqa' l-awtorità ta' koordinazzjoni għall-implimentazzjoni tal-Programm tan-NU f'dan il-qasam. Il-Ministeru huwa responsabbli wkoll għall-attivitajiet tal-politika estera tas-Slovenja fir-rigward tas-SALW. Bħala membru tal-UE, is-Slovenja għandha tkun involuta f'ċerti attivitajiet ta' organizzazzjonijiet internazzjonali u reġjonali. Il-Ministeru tal-Intern jikkontrolla l-esportazzjoni u l-importazzjoni tas-SALW u l-Ministeru tad-Difiża huwa responsabbli għall-kontroll tal-importazzjoni u l-esportazzjoni tas-SALW użati għal finijiet militari.

Il-Pulizija Slovena u l-Amministrazzjoni Doganali huma responsabbli għall-kontroll tal-fruntieri tal-istat u l-qsim tal-fruntieri. Huma jwettqu kontroll dirett fuq il-merkanzija li taqsam il-fruntieri tal-istat. Fl-2008, il-Pulizija ssekwestrat ammonti konsiderevoli ta' SALW li xi individwi ppruvaw iġorru fit-territorju tar-Repubblika tas-Slovenja. Speċifikament, hemm żieda fir-reati kriminali mwettqa skont l-Artikolu 310 tal-Kodiċi Penali jew l-Artikolu 307 tal-Kodiċi Penali l-ġdid: fl-2008 twettqu 160 reat kriminali u fl-2007 twettqu 129 (manifattura illegali ta' armi jew materjal esplożiv u l-kummerċjalizzazzjoni tagħhom). Twettqu xi operazzjonijiet permezz tal-użu ta' metodi u tekniki ta' investigazzjoni bil-moħbi, inkluż ix-xiri apparenti ta' armi u materjal esplożiv, l-intraċċar sigriet, is-smigħ bil-moħbi ta' konverżazzjonijiet jew mezzi ta' komunikazzjoni, l-użu ta' operaturi sigrieti tal-pulizija. Il-parti l-kbira tal-armi ġew issekwestrati bil-mod klassiku - matul tfittxija fid-djar, l-ispezzjoni fil-fruntiera tal-istat jew matul il-kontroll tat-trasport bit-triq. Bosta oġġetti ta' armi individwali ġew issekwestrati minn traffikanti tad-drogi narkotiċi matul tfittxijiet fid-djar jew minn organizzaturi ta' migrazzjoni illegali. Madankollu, dan mhuwiex kummerċ klassiku fl-armi iżda armament għall-protezzjoni personali. Il-persuni involuti fid-dħul klandestin ikunu jittransitaw mis-Slovenja jew jivvjaġġaw jew idaħħlu l-armi klandestinament tul l-hekk imsejħa rotta Balkana mix-Xlokk tal-Ewropa lejn l-UE.

SPANJA

Fl-2008 Spanja għamlet progress sinifikanti fl-implimentazzjoni tal-Programm ta' Azzjoni tan-NU għall-Prevenzjoni, il-Ġlieda kontra u l-Qerda tal-Kummerċ Illeċitu tal-Armi Ħfief u ta' Kalibru Żgħar (SALW) fl-Aspetti Kollha Tiegħu, u fl-applikazzjoni tal-istrument internazzjonali dwar l-immarkar u l-intraċċar tas-SALW.

Twettqu attivitajiet għall-promozzjoni ta' kultura ta' paċi u għall-istabbiliment ta' standards addizzjonali biex jittejjeb il-kontroll, u ġew imsaħħa r-rabtiet stabbiliti mal-Uffiċċju tan-Nazzjonijiet Uniti għall-Affarijiet dwar id-Diżarm, mal-Interpol, ma' organizzazzjonijiet reġjonali (OSKE, NATO) u ma' organizzazzjonijiet non-governattivi (kemm nazzjonali kif ukoll barranin).

Id-diversi dipartimenti ministerjali responsabbli mill-koordinazzjoni tal-azzjonijiet u l-iskambji ta' informazzjoni fil-qasam tas-SALW u l-munizzjon kellhom laqgħat regolari dwar dawn il-kwistjonijiet, b'mod partikolari fil-Kummissjoni Interministerjali Permanenti dwar l-Armi u l-Esplożivi (CIPAE, żewġ laqgħat fix-xahar), il-Bord Regolatorju Interministerjali responsabbli għall-Kummerċ Barrani ta' Oġġetti għad-Difiża u ta' Użu Doppju (JIMDDU, laqgħa fix-xahar), u fil-gruppi ta' ħidma responsabbli għall-kxif u għall-ġlieda kontra t-traffikar tas-SALW.

B’koordinazzjoni mill-Ispettorat Ċentrali għall-Armi u l-Esplożivi tal-Gwardja Ċivili, fl-2008 l-awtoritajiet kompetenti Spanjoli ssekwestraw 185 arma tan-nar illegali (137 minn pajjiżi fiż-żona Schengen u 48 minn pajjiżi li mhumiex fiż-żona Schengen). Bħalissa, l-awtoritajiet Spanjoli għandhom fil-pussess tagħhom total ta' 278 382 arma tan-nar ta' kull tip, li 23 769 minnhom diġà ngħażlu biex jiġu rkantati u 30 048 biex jiġu meqruda.

Fl-2008, l-awtoritajiet wettqu 22 738 spezzjoni, li wasslu għat-tnedija ta' proċedimenti f'716il-każ kontra manifatturi, armiera, individwi jew kumpanniji tas-sigurtà; minn dawk il-każijiet 207 kienu relatati ma' armi tan-nar u 529 ma' esplożivi. Il-persunal tad-dwana wkoll iwettaq attivitajiet regolari f'ajruporti u portijiet fil-kuntest tal-kxif ta' reati f'dawn l-oqsma.

SVEZJA

Fir-rigward tal-leġislazzjoni dwar armi ħfief u ta' kalibru żgħir, l-Isvezja ma għamlet l-ebda modifika fl-2008.

RENJU UNIT

Matul l-2008, il-Ministeru tad-Difiża qered total ta' 1 001 arma ta' kalibru żgħir.

I.B Leġislazzjoni li ddaħħlet fis-seħħ dan l-aħħar, reviżjonijiet ta’ kif taħdem fil-prattika l-leġislazzjoni eżistenti

Għadd ta’ Stati Membri introduċew il-leġislazzjoni li għadha kemm daħlet fis-seħħ fl-2008 jew jinsabu fil-proċess li jirrevedu l-leġislazzjoni eżistenti. Dawn huma d-dettalji:

AWSTRIJA

Fl-2008 ma daħlet fis-seħħ l-ebda leġislazzjoni ġdida dwar kwistjonijiet relatati mas-SALW.

Il-kontrolli tal-esportazzjoni tal-armi tjiebu ħafna permezz tal-Att dwar il-Kummerċ Barrani (AKB) tal-2005 u r-Regolament sussegwenti dwar il-Kummerċ Barrani tal-2006. Din il-leġislazzjoni implimentattiva tarmonizza l-għoti ta' liċenzji bid-dispożizzjonijiet rilevanti tal-Kodiċi ta' Kondotta tal-UE dwar l-Esportazzjonijiet tal-Armi u tagħmilha obbligatorja għall-kummerċjanti Awstrijaċi. Barra minn hekk, hija tiddefinixxi s-sensara u l-attivitajiet ta' senserija f'konformità mal-Pożizzjoni Komuni tal-Kunsill 2003/468/PESK dwar il-kontroll tas-senserija tal-armi.

Ir-Regolament Awstrijak dwar il-Materjal tal-Gwerra u l-lista tal-Ministeru tal-Ekonomija u x-Xogħol ta' tagħmir militari li mhux materjal tal-gwerra jikkorrispondu għal-Lista Militari Komuni tal-UE. Skont l-AKB, l-oġġetti tal-Lista Militari Komuni tal-UE huma soġġetti għal rekwiżit ta' liċenzja għall-esportazzjoni, it-transitu u s-senserija. Il-kummerċ Intra-Komunitarju f'oġġetti tal-Lista Militari Komuni tal-UE huwa - b'ċerti eċċezzjonijiet - soġġett għal proċedura ta' monitoraġġ. Ma tingħatax assistenza teknika f'rabta mal-iżvilupp, il-produzzjoni, l-immaniġġar, l-operazzjoni, kull tip ta' manutenzjoni, il-ħażna, l-ittestjar jew il-proliferazzjoni ta' sistemi ta' armi konvenzjonali b'kapaċità militari fil-każijiet li ġejjin: jekk din l-assistenza tikkontradixxi xi miżuri restrittivi abbażi ta' Pożizzjonijiet Komuni tal-UE jew Azzjonijiet Komuni tal-UE, Riżoluzzjonijiet tal-OSKE jew riżoluzzjoni vinkolanti tal-Kunsill tas-Sigurtà tan-Nazzjonijiet Uniti.

Barra minn hekk, il-Ministeru tad-Difiża adotta regolament li jelenka l-materjal tal-gwerra u armi oħrajn li huma kkunsidrati għall-qerda. Din il-lista hi mibnija fuq id-definizzjonijiet tal-UE u l-OSKE.

BELĠJU

Il-liġi tat-8 ta' Ġunju 2006 dwar il-proprjetà u t-trasferiment domestiku tal-armi li żiedet b'mod sinifikanti l-limitu għall-proprjetà ta' xkubetti wara inċident ta' sparar, ġiet emendata fil-25 ta' Lulju 2008 biex tittejjeb l-applikabbiltà tagħha.

ĊIPRU

L-esportazzjoni, it-transitu u t-trasferiment mill-ġdid (esportazzjoni mill-ġdid) tas-SALW huma rregolati mill-Ordni Ministerjali 257/2005 (“Ordni dwar id-Difiża” (Regolament dwar l-Esportazzjoni ta' Tagħmir Militari) tal-2005), kif emendata mill-Ordni Ministerjali 165/2008. L-Ordni msemmija hawn fuq hija allinjata mal-Kodiċi ta' Kondotta tal-UE dwar l-Esportazzjoni ta' Armi u d-Dikjarazzjoni rilevanti tal-Kunsill tat-13 ta' Ġunju 2000 (2000/C191/01). Il-Ministeru tal-Kummerċ, l-Industrija u t-Turiżmu huwa l-awtorità kompetenti għall-ħruġ tal-esportazzjoni, it-trasferiment mill-ġdid (esportazzjoni mill-ġdid) u t-transitu ta' liċenzji għas-SALW. Id-Dipartiment Doganali u tat-Taxxa huwa responsabbli għall-infurzar tal-kontrolli skont id-dispożizzjonijiet tal-Leġislazzjoni Doganali.

L-importazzjoni, l-akkwist, il-pussess u t-trasport tas-SALW huma rregolati mil-Liġi 113(1)2004 “Dwar Armi tan-Nar u Armi mhux tan-Nar”. Il-Liġi hija allinjata mad-Direttiva tal-Unjoni Ewropea 91/477/KE kif emendata u l-Pożizzjoni Komuni 2000/C191/01.

Il-manifattura ta' ċerti SALW hija rregolata mil-Liġi 113(1)2004 (parti III, artikolu 7(1). Abbażi tal-Liġi, il-manifattura hija pprojbita għal ċittadini jew residenti fir-Repubblika, dment li ma jkollhomx liċenzja valida għal dan il-għan, li tinħareġ mill-Kap tal-Pulizija. Din il-liċenzja speċifika hija pprovduta liċ-ċittadini, skont il-kondizzjonijiet previsti fil-liġi. Il-kondizzjonijiet jinkludu, fost l-oħrajn, in-nuqqas ta' kwalunkwe rekord kriminali min-naħa tal-applikant, l-investigazzjoni dwar jekk il-pussess tal-liċenzja huwiex ta' perikolu għalih innifsu, għall-gvern u għall-ordni pubbliku u fl-aħħar nett, bil-kondizzjoni li jkun għadda minn eżami mediku tal-gvern. Il-manifattura, il-pussess, il-ħażna u l-kummerċ illegali ta' SALW huma rregolati mil-Liġi 113(1)2004. Il-Liġi tipprevedi sentenzi ta' massimu ta' 15-il sena ħabs u/jew multa ta' EUR 42 715 għall-ksur tad-dispożizzjonijiet tagħha.

Fi ħdan il-Kwartieri Ġenerali tal-Pulizija ta’ Ċipru, ġiet stabbilita fergħa speċjali għaż-żamma tar-rekords (arkivju nazzjonali tal-armi) filwaqt li l-bażi ta' data elettronika tiffaċilita l-kondiviżjoni ta’ informazzjoni dwar is-SALW ma’ awtoritajiet kompetenti oħrajn fl-UE, l-organizzazzjonijiet reġjonali u pajjiżi oħrajn.

DANIMARKA

Inizjattivi leġislattivi reċenti

Fl-2007, ma kien hemm l-ebda inizjattiva ta' leġislazzjoni dwar is-SALW.

Fl-1 ta’Ottubru 2004 daħal fis-seħħ att ġdid li fih regoli dwar it-trasport ta’ armi bejn pajjiżi terzi (jiġifieri pajjiżi oħrajn minbarra d-Danimarka). Ir-regoli jipprojbixxu t-trasport ta’ armi eċċ. lejn pajjiżi li jaqgħu taħt embargo tal-armi tan-NU, l-UE jew l-OSKE. Barra minn hekk, huwa pprojbit ukoll it-trasport bejn pajjiżi terzi li ma jkunux ħarġu l-liċenzji tal-esportazzjoni u l-importazzjoni meħtieġa.

Barra minn hekk, fl-14 ta’ Ġunju 2005, il-Parlament Daniż adotta att li jintroduċi, fost affarijiet oħrajn, is-senserija tal-armi. Skont dan l-att huwa pprojbit li sensar jinnegozja jew jagħmel arranġamenti rigward transazzjonijiet li jinvolvu t-trasferiment tal-armi eċċ., kif definit fil-leġislazzjoni Daniża dwar l-armi u l-esplożivi, bejn pajjiżi barra l-UE, mingħajr liċenzja mill-Ministru tal-Ġustizzja, jew mill-persuna awtorizzata mill-Ministru. Barra minn hekk, huwa pprojbit li wieħed jixtri jew ibiegħ dawn l-armi eċċ. bħala parti minn trasferiment bejn pajjiżi barra l-UE, jew, bħala s-sid tal-armi eċċ., li jagħmel arranġamenti dwar dan it-trasferiment. Il-projbizzjoni ma tapplikax għal attivitajiet imwettqa fi Stat Membru ieħor tal-UE jew barra l-UE minn individwi li jgħixu barra mill-pajjiż. L-att jimplimenta l-Pożizzjoni Komuni tal-Kunsill Ewropew 2003/468/PESK tat-23 ta’ Ġunju 2003 dwar il-kontroll tas-senserija tal-armi.

Inizjattivi reċenti ta' infurzar

Fl-2007 l-Pulizija Nazzjonali Daniża wettqet investigazzjoni intensiva u mmirata fir-rigward ta' rockers u membri ta' gangs, sabiex fost l-oħrajn tikxef u toħroġ att ta' akkuża dwar il-pussess illeċitu tal-armi. Matul dawn il-konfronti bejn il-membri ta' gangs differenti - jew persuni assoċjati magħhom - f'diversi okkażjonijiet intużaw l-armi.

Fl-2007 ċ-Ċentru Nazzjonali tas-Servizzi Forensiċi rċieva total ta' 949 arma għal eżami. Il-Pulizija Nazzjonali Daniża mhijiex fil-pussess ta' informazzjoni dwar l-ammont ta' armi li kienu kkonfiskati minn membri ta' gangs.

FRANZA

Permezz tad-Direttiva 2008/51/KE tal-21 ta' Mejju 2008, id-Direttiva 91/477/KEE tat-18 ta' Ġunju 1991 dwar il-kontroll tal-akkwist u l-pussess ta' armi (għas-suq intern) ġiet konformi mal-Protokoll tan-Nazzjonijiet Uniti dwar l-Armi tan-Nar. Fid-dawl tal-kjarifiki pprovduti minn din id-Direttiva, Franza bdiet tindirizza l-miżuri li għandha tieħu, kemm biex tikkonforma mad-Direttiva kif ukoll bil-ħsieb li taderixxi mal-Protokoll tan-Nazzjonijiet Uniti dwar l-Armi tan-Nar.

ĠERMANJA

Il-Ġermanja ħadet passi konkreti sabiex timplimenta l-Protokoll tan-NU kontra l-Manifattura u t-Traffikar Illeċitu ta’ Armi tan-Nar, il-Partijiet u l-Komponenti tagħhom u l-Munizzjon, li jissupplimenta l-Konvenzjoni tan-NU kontra l-Kriminalità Organizzata Transnazzjonali u d-dispożizzjonijet tal-Istrument Internazzjonali li jippermetti lill-Istati li Jidentifikaw u Jittraċċaw, b’Mod f’Waqtu u Affidabbli, Armi Ħfief u ta' Kalibru Żgħir Illeċiti. Bl-emendi li rriżultaw għall-Att dwar l-Armi, l-immarkar tal-armi u d-dmir taż-żamma tal-kotba huma estiżi wkoll għal partijiet essenzjali ta' armi u, b'konsegwenza, l-intraċċar tal-oriġini tal-armi huwa ffaċilitat fil-livell internazzjonali.

LATVJA

Fl-2008 ma ġiet introdotta l-ebda leġislazzjoni ġdida dwar l-armi ħfief u ta' kalibru żgħir.

Fir-rigward tal-Pożizzjoni Komuni tal-Kunsill tal-UE 2008/944/PESK tat-8 ta' Diċembru 2008 li tiddefinixxi regoli komuni li jirregolaw il-kontroll ta’ esportazzjonijiet ta’ teknoloġija u tagħmir militari, id-dispożizzjonijiet rilevanti ser ikunu inkorporati kif meħtieġ fil-leġislazzjoni nazzjonali tar-Repubblika tal-Latvja.

Fl-2008, b'kollox ġew sekwestrati 3 217-il arma tan-nar illegali mill-entitajiet fiżiċi fil-Latvja.

Skont id-dispożizzjonijiet rilevanti tal-Liġi Kriminali, tressqu 270 proċedura kriminali. Fil-Latvja ġew riżolti 30 reat kriminali u ġew arrestati 5 gruppi kriminali li huma involuti fl-armi illegali.

Fir-Repubblika tal-Latvja l-armi ssekwestrati minn entitajiet fiżiċi jew ġuridiċi jiddewbu.

LUSSEMBURGU

Skont l-Artikolu 4 tal-Liġi tal-15 ta' Marzu 1983 dwar l-armi u l-munizzjon, l-importazzjoni, il-manifattura, it-tibdil, it-tiswija, l-akkwist, ix-xiri, iż-żamma, il-ħażna, it-trasport, il-ġarr, it-trasferiment, il-bejgħ jew l-esportazzjoni ta', jew il-kummerċ f' ċerti tipi ta' armi u munizzjon u n-negozjar huma pprojbiti. Madankollu, minkejja dik id-dispożizzjoni, il-Ministru tal-Ġustizzja jista', b'mod partikolari, jawtorizza:

(a) l-importazzjoni, l-akkwist, ix-xiri, it-trasport, iż-żamma, il-bejgħ, it-trasferiment jew l-esportazzjoni ta', jew il-kummerċ f'armi u munizzjon li jikkostitwixxu antikitajiet, opri tal-arti jew oġġetti dekorattivi jew li huma intiżi biex jagħmlu parti minn kollezzjoni jew wirja; l-awtorizzazzjoni tista' tkun soġġetta għall-kondizzjoni li l-arma tkun ġiet iddiżabbiltata permanentement;

(b) l-importazzjoni, l-akkwist, ix-xiri, it-trasport, iż-żamma, il-bejgħ, it-trasferiment jew l-esportazzjoni ta' armi u munizzjon għal finijiet xjentifiċi jew edukattivi;

(c) l-importazzjoni, l-esportazzjoni jew it-transitu ta' armi minn barra l-pajjiż li huma diretti lejn pajjiż ieħor.

Din l-awtorizzazzjoni tista' tkun soġġetta għall-kondizzjoni li l-armi inkwistjoni jistgħu jintużaw għal finijiet differenti minn dawk iddikjarati hawn fuq.

Il-Lussemburgu m'għandu l-ebda sistema nazzjonali ta' immarkar għall-użu fil-manifattura u/jew l-importazzjoni ta' armi ta' kalibru żgħir. M'hemm l-ebda fabbrikant ta' armi fil-pajjiż. L-armiera u l-kummerċjanti fl-armi u l-munizzjoni għandhom iżommu reġistru li juri li l-armi li huma jkunu rċevew jew biegħu, bl-għamla, il-kalibru u n-numru tas-serje ta' kull arma u l-ismijiet u l-indirizzi tal-fornitur u tax-xerrej. Ir-reġistru għandu juri wkoll in-numru u data ta' ħruġ tal-awtorizzazzjoni ministerjali. Dan għandu jintwera fuq it-talba ta' kwalunkwe rappreżentant tal-awtoritajiet pubbli. L-armiera u l-kummerċjanti tal-armi jistgħu jkunu meħtieġa jipprovdu kopja tar-reġistru tagħhom lill-Ministru tal-Ġustizzja. Il-kwantitajiet massimi ta' armi u munizzjon li l-armiera u l-kummerċanti tal-armi huma awtorizzati li jaħżnu huma stabbiliti mill-Ministru tal-Ġustizzja

Fil-każ ta' irvelli, assemblei suspettużi jew taqlib ieħor tal-ordni pubblika, il-Ministru tal-Ġustizzja jista' jordna l-għeluq jew l-evakwazzjoni ta' kwalunkwe ħanut jew maħżen tal-armi u l-munizzjon u t-trasferiment tal-kontenuti tagħhom lejn post speċifikat.

Il-ksur tal-Liġi tal-15 ta' Marzu 1983 huwa punibbli b'piena ta' ħabs li tvarja minn tmint ijiem sa ħames snin.

Esportazzjoni

L-applikazzjoni għall-esportazzjoni għandha tiġi ppreżentata lid-dipartiment għall-armi tan-nar ipprojbiti, u magħha għandha tinhemeż kopja tad-dokument tal-identità tax-xerrej.

L-applikanti għandhom jehmżu wkoll - għall-Istati Membri tal-UE - dokument li jikkonferma l-qbil minn qabel tal-Istat ta' residenza tax-xerrej, jew - għall-pajjiżi barra l-UE - kopja tal-awtorizzazzjoni minn dak l-Istat, bil-ħsieb tal-akkwist tal-arma tan-nar.

Imbagħad, l-awtorizzazzjoni li tinħareġ tippermetti lix-xerrej li jiġbor l-arma tan-nar inkwistjoni fiżikament mill-bejjiegħ u jittrasportaha lejn il-fruntiera tal-Lussemburgu. Minħabba li din l-awtorizzazzjoni hi valida biss fil-Lussemburgu, ix-xerrej irid jistaqsi lill-Istat ta' residenza tiegħu dwar kwalunkwe awtorizzazzjoni meħtieġa skont il-liġi ta' dak l-Istat.

Għandha tintalab ukoll liċenzja għall-esportazzjoni mill-uffiċċju tal-liċenzji tal-Ministeru tal-Affarijiet Barranin.

Fil-qafas u b'applikazzjoni tad-Direttiva 91/477/KEE dwar il-kontroll tal-akkwist u l-pussess ta’ armi (l-Artikolu 11), il-Lussemburgu jinnotifika lill-Istati Membri l-oħrajn ikkonċernati dwar il-liċenzji maħruġa għall-esportazzjoni lejn it-territorji tagħhom.

L-uffiċċju tal-liċenzji jista' jeħtieġ li l-applikazzjonijiet għat-transitu ta’ armi, munizzjon u tagħmir maħsuba speċifikament għal użu militari u t-teknoloġija relatata jkunu akkumpanjati minn dokument li fih l-awtoritajiet kompetenti fil-pajjiż li minnu jkunu waslu l-oġġetti jiċċertifikaw li l-esportazzjoni lejn il-pajjiż ta' destinazzjoni ddikjarat tkun awtorizzata.

L-applikazzjonijiet għal liċenzji għall-esportazzjoni jew għat-transitu jridu jkunu akkumpanjati minn impenn, iffirmat mill-applikant, li l-operazzjoni ta' esportazzjoni jew transitu sseħħ f'konformità mal-applikazzjoni għal-liċenzja. Wara kull kunsinna ta' oġġetti koperti minn liċenzja għall-esportazzjoni, fi żmien tliet xhur, l-esportatur irid jipprovdi lill-uffiċċju tal-liċenzji, il-provi li l-oġġetti jkunu waslu fil-pajjiż ta' destinazzjoni awtorizzat u li l-importatur irrilaxxahom għall-użu domestiku.

Dawn il-provi jiġu pprovduti jew permezz ta' dokument maħruġ mill-awtoritajiet doganali tal-pajjiż importatur, li juri li l-oġġetti esportati jkunu ġew iddikjarati għall-użu domestiku, jew bi kwalunkwe dokument ieħor li juri li l-awtorità kwalifikata fil-pajjiż importatur jew kwalunkwe negozju li jkun qed jaġixxi għal dik l-awtorità tkun irċeviet l-oġġetti direttament.

Qerda tal-armi

Il-metodu użat fil-Lussemburgu (mill-armata, il-pulizija u d-dwana tagħha) huwa l-qerda tal-armi permezz tal-qtugħ (“destruction by severing”). Dan jitwettaq mill-armeriji rispettivi tagħhom. Il-metall li jispiċċa maqtugħ jitqiegħed f'kontenitur u jiġi ttrasportat mill-persunal tal-armeriji lejn fabbrika tal-ħadid, fejn jiddewweb permezz ta' kalkari ta' funderiji elettroniċi, fil-preżenza ta' xhieda. Wara jitfassal rekord tal-operazzjoni.

MALTA

Fl-2008, f'Malta ddaħħal fis-seħħ l-Att tal-2008 dwar l-Armi, li jirregola l-permessi għall-prattika tal-isparar għall-minuri. Din il-leġislazzjoni tippermetti lill-Kummissarju tal-Pulizija li joħroġ permessi għall-prattika tal-isparar b'airguns, xkubetti taċ-ċomb u armi tan-nar muzzle-loading f’kamp tal-isparar li jkollu liċenzja, minn minuri.

PAJJIŻI L-BAXXI

Fir-rigward tal-leġislazzjoni dwar armi ħfief u ta' kalibru żgħir, il-Pajjiżi l-Baxxi m’għamlu ebda tibdil fl-2008.

POLONJA

Il-Liġi tat-22 ta' Ġunju 2001dwar attività ekonomika fil-qasam tal-manifattura u l-kummerċ ta' esplożivi, armi, munizzjon u teknoloġija ta' użu militari jew mill-pulizija (Ġurnal tal-Liġijiet Nru 67, Punt 679 kif emendat) kienet immodifikata biex ir-regolamenti Pollakki jiġu armonizzati mal-liġi tal-Unjoni Ewropea. Barra minn hekk, bħala konsegwenza tar-ratifika mill-Polonja fl-2006 tal-Konvenzjoni dwar l-Immarkar ta' Esplożivi tal-Plastik għall-Fini ta' Kxif, ġie introdott l-obbligu tal-immarkar ta' esplożivi tal-plastik mill-produtturi.

Ġew introdotti emendi għal-Liġi tal-21 ta' Mejju 1999dwar armi u munizzjon (Ġurnal tal-Liġijiet Nru 53, Punt 549 kif emendat) iżda ma kellhom l-ebda effett fuq il-kwistjoni tal-manifattura, il-kummerċ u l-immarkar tal-armi.

Fir-rigward ta' leġislazzjoni oħra dwar armi ħfief u ta' kalibru żgħir, il-Polonja ma għamlet l-ebda modifika.

Il-Polonja kompliet bl-attivitajiet tagħha fil-qasam tas-sensibilizzazzjoni tal-industrija bl-organizzazzjoni ta' avvenimenti bħal seminars biex tippromwovi u xxerred informazzjoni dwar il-qafas legali u l-aħjar prattika dwar il-kontroll tal-esportazzjoni fost il-kumpanniji.

PORTUGALL

Fl-2008 ma daħlet fis-seħħ l-ebda leġislazzjoni ġdida dwar kwistjonijiet relatati mas-SALW.

Attwalment, qiegħda tiġi emendata l-Liġi 5/2006 li tistabbilixxi qafas legali għall-produzzjoni, it-tiswija, l-importazzjoni, l-esportazzjoni, it-trasferiment, il-ħażna, iċ-ċirkolazzjoni, il-kummerċ, il-liċenzjar, l-akkwist u l-pussess ta' armi ħfief u ta' kalibru żgħir, il-komponenti tagħhom u l-munizzjon rispettiv. Il-fini tar-reviżjoni hu li jiġu stabbiliti sanzjonijiet aktar ħarxa għal każijiet ta' pussess ta' armi illegali u għar-reati mwettqa bl-armi.

Il-manifattura, l-akkwist, il-pussess, it-trasport, il-ħażna u l-kummerċ (inkluża s-senserija) illegali tas-SALW huma diġà kkriminalizzati fil-Liġi 5/2006 (l-Artikoli 86.o u 87.o) u s-sanzjonijiet jistgħu jvarjaw minn multi għal priġunerija sa għaxar snin.

Matul l-2008, il-Pulizija qabdet numru totali ta' 2 500 arma tan-nar u 1 105 ġew meqruda.

RUMANIJA

Għalkemm qegħdin jitfasslu inizjattivi ġodda li jemendaw/ibiddlu l-leġislazzjoni primarja, fis-sena 2008 ma saret l-ebda bidla fir-rigward tal-qafas legali.

SLOVAKKJA

Ma kien hemm l-ebda modifika fir-rigward tal-implimentazzjoni nazzjonali tal-Azzjoni Konġunta tal-UE dwar is-SALW u l-Programm tal-UE għall-Prevenzjoni u l-Ġlieda kontra t-Traffikar Illeċitu ta' armi Konvenzjonali u fir-rigward tal-leġislazzjoni dwar is-SALW fis-Slovakkja. Fl-2008, is-Slovakkja bdiet tħejji għal Maħfra ġenerali għall-persuni kollha li għandhom SALW illegali fil-pussess tagħhom. Il-persuni taħt il-kondizzjonijiet tal-maħfra jistgħu jirreġistraw kull SALW mal-Awtoritajiet tal-Pulizija mingħajr ebda piena jew prosekuzzjoni u lanqas ma huwa meħtieġ li jispjegaw l-oriġini tal-arma u l-mod ta’ akkwist. L-għan tal-isforzi tal-Gvern hu li jingħata ċans lill-persuni li jżommu armi mhux irreġistrati u moħbija minn, pereżempju l-Ewwel u t-Tieni Gwerra Dinjija.

SLOVENJA

Id-digriet tal-Gvern tal-21 ta' Frar 2008 aġġorna s-sħubija tal-Punt Nazzjonali ta' Kuntatt għas-SALW. Il-korp nazzjonali ta' koordinazzjoni għas-SALW ingħaqad ma' korpi governattivi rilevanti oħra sabiex joħloq u jikkoordina linji ta' politika nazzjonali fl-isfera tas-SALW. Il-Punt Nazzjonali ta' Kuntatt għas-SALW huwa magħmul mir-rappreżentanti tal-Ministeru tal-Affarijiet Barranin, il-Ministeru tal-Intern, il-Ministeru tad-Difiża, il-Ministeru tal-Finanzi, il-Ministeru tat-Trasport u l-Aġenzija Slovena tal-Intelligence u s-Sigurtà.

a) L-Artikoli 77 u 78 tal-Att dwar id-Difiża (Ur. l. RS Nru 82/1994 u 40/2004) u l-emendi tiegħu tal-2003 u l-2004, jirregolaw fid-dettall il-kondizzjonijiet u l-kamp ta' applikazzjoni għall-kummerċ f'armi u tagħmir militari, b'enfasi partikolari fuq it-transazzjonijiet fir-rigward tas-senserija fl-armi, u jistabbilixxu wkoll is-sanzjonijiet legali għall-ksur ta' dawn id-dispożizzjonijiet.

b) Id-digriet tal-Gvern tar-Repubblika tas-Slovenja dwar il-Permessi u l-Awtorizzazzjonijiet għall-Kummerċ fl-Armi u t-Tagħmir Militari u l-Manifattura tagħhom (Ur. l. RS Nru 18/2003 u 31/2005) jirregola legalment il-proċeduri għall-ħruġ ta' permessi għall-importazzjoni, l-esportazzjoni, il-ħażna, it-transitu jew is-senserija f'armi u tagħmir militari. Id-Digriet jistabbilixxi li kull applikazzjoni għall-esportazzjoni ta’ dawn l-oġġetti għandha tiġi ppreżentata minn qabel biex tiġi kkunsidrata mill-kumitat ta’ esperti għall-ħruġ ta’ opinjonijiet preliminari fil-qafas tal-proċedura għall-ħruġ ta’ permessi għall-kummerċ f’armi u tagħmir militari stabbilita mill-Gvern tar- Repubblika tas-Slovenja. Qabel il-ħruġ tal-permess innifsu mill-Ministeru tad-Difiża, il-kummissjoni teżamina kull applikazzjoni għall-esportazzjoni ta’ tagħmir jew armi militari fi proċedura amministrattiva u tadotta deċiżjoni rilevanti (pożittiva jew negattiva).

c) F'April 2003, l-Assemblea Nazzjonali tar-Repubblika tas-Slovenja adottat l-Att li Jirratifika l-Protokoll tan-NU kontra l-Manifattura u t-Traffikar Illeċiti ta' Armi tan-Nar, il-Partijiet tagħhom u l-Komponenti u l-Munizzjon, li jikkomplementa l-Konvenzjoni tan-NU kontra l-Kriminalità Organizzata Transnazzjonali; Ur. l. RS Nru 48/2004 tat-30 ta' April 2004;

d) F'April 2004, l-Assemblea Nazzjonali adottat l-Att li Jirratifika l-Konvenzjoni tan-NU kontra l-Kriminalità Organizzata Transnazzjonali, jiġifieri, il-“Konvenzjoni ta' Palermo tal-2000” (Ur. l. RS Nru 41/2004 tat-22 ta' April 2004).

e) L-Att li Jemenda l-Att dwar l-Armi ġie adottat fl-2004 (Ur. l. RS Nru 61/2000, 73/2004). Fl-aħħar emenda għall-Att dwar l-Armi ta' Lulju 2004, l-Att reġa' ppreveda perijodu transitorju ta' sena għall-amnestija u l-leġislazzjoni tal-armi; is-senserija fl-armi ġiet ukoll ikklassifikata bħala parti mill-kummerċ fl-armi.

f) L-istruzzjoni dwar it-trattament ta' armi kkunsinjati, misjuba jew issekwestrati, adottata mill-Ministeru tal-Intern fl-2003 tirregola l-proċeduri għall-ħażna u t-trattament ta' armi ssekwestrati u misjuba fil-Ministeru tal-Intern (il-parti amministrattiva tal-Ministeru u l-Pulizija). Skont l-istruzzjoni, l-armi kollha ssekwestrati għandhom jinħażnu fil-faċilitajiet ta' ħażna tal-Ministeru tal-Intern. F'każijiet eċċezzjonali, il-kwartieri tal-unitajiet amministrattivi jistgħu jaħżnu biss armi li huma “legali”, jiġifieri armi jew dokument dwar l-armi li fir-rigward tagħhom ikun hemm proċedura pendenti fl-Unità Amministrattiva.

g) Ir-regoli dwar l-implimentazzjoni tal-Att dwar l-Armi (Ur. l. RS Nru 40/2005) jirregolaw il-proċeduri tal-pulizija fil-fruntiera tal-istat, il-formoli tar-rekords individwali u d-dokumenti dwar l-armi, il-proċeduri għall-kontroll fil-fruntieri u l-formoli armonizzati mal-leġislazzjoni tal-UE, kif ukoll ir-rekwiżiti u obbligi tal-individwi li jakkwistaw, iġorru jew jaħżnu l-armi, u l-kummerċjanti fl-armi. L-Att dwar l-Armi ġie wkoll armonizzat mal-Protokoll tan-NU dwar l-Armi tan-Nar, irratifikat mis-Slovenja fl-2003.

h) Fl-2004, il-Kodiċi Kriminali (Ur. l. RS Nru 63-2167/1994 u 95-4208/2004) ġie emendat b'definizzjoni u inkriminazzjoni tas-senserija fi transazzjonijiet li jinvolvu l-armi, l-offerta ta' armi u l-estensjoni tas-sentenza ta' priġunerija preskritta għall-forma bażika ta' dan ir-reat kriminali minn tliet snin għal ħames snin ħabs.

i) Fl-2007, is-Slovenja ngħaqdet maż-żona Schengen. Fi snin reċenti, is-Slovenja gradwalment poġġiet aktar uffiċjali tal-pulizija fil-fruntieri tagħha, u b'hekk żiedet in-numru tagħhom li qegħdin direttament fil-post.

j) Il-Kodiċi Penali tas-Slovenja ġie emendata u mmodernizzat. Il-Kodiċi Penali l-ġdid ilu japplika minn Novembru 2008 u jinkludi artikolu ġdid li jiddefinixxi l-kriminalizzazzjoni tal-kummerċ u l-manifattura illegali tal-armi. B'paragun mad-dispożizzjoni preċedenti, id-dispożizzjoni l-ġdida ta' dan l-artikolu fil-Kodiċi Penali l-ġdid tistabbilixxi li t-tneħħija tal-marki minn fuq l-armi jew il-falsifikazzjoni tagħhom jikkostitwixxu l-element ta' dan ir-reat kriminali, u li kwantità żgħira ta' armi jew munizzjon hija wkoll ikkunsidrata bħala element tat-twettiq.

SPANJA

Il-Liġi 53/2007 tat-28 ta' Diċembru 2007 dwar il-kontroll tal-kummerċ barrani f'materjal ta' difiża u ta' użu doppju daħlet fis-seħħ fid-29 ta' Jannar 2008. Hi tagħmel referenza għad-dispożizzjonijiet kollha tal-Programm ta' Azzjoni u tar-riżoluzzjonijiet ivvotati mill-Assemblea Ġenerali tan-Nazzjonijiet Uniti (AĠNU) kif ukoll il-protokoll addizzjonali għall-Konvenzjoni kontra l-Kriminalità Organizzata Transnazzjonali (adottata mill-AĠNU fil-31 ta' Mejju 2001) dwar it-traffikar illeċitu ta' armi tan-nar, il-partijiet u l-munizzjon tagħhom, magħruf bħala l-“Protokoll tan-Nazzjonijiet Uniti dwar l-Armi tan-Nar” u tikkonforma magħhom.

L-introduzzjoni ta' din il-Liġi ġdida għandha l-konsegwenzi li ġejjin:

— f'dawn l-oqsma l-leġislazzjoni Spanjola issa taqa' taħt strument legali li għandu l-istatus ta' Liġi, li jistabbilixxi l-mezz biex ikun hemm kontrolli aktar effettivi.

— Din il-liġi l-ġdida tistabbilixxi dispożizzjonijiet ġodda fil-qasam ta' kummerċ barrani ta' materjal ta' difiża u ta' oġġetti b'użu doppju, f'konformità sħiħa mal-impenji meħudin minn Spanja f'diversi fora internazzjonali u fir-rigward tar-reġimi kollha ta' non-proliferazzjoni.

— Il-liġi l-ġdida twessa' l-kamp ta' applikazzjoni tal-kontrolli tat-tipi kollha ta' armi tan-nar, inklużi armi għall-kaċċa u l-isparar sportiv, il-partijiet tagħhom u l-komponenti u l-munizzjon, f'konformità mar-Riżoluzzjoni 55/225 adottata mill-AĠNU kontra l-Manifattura u t-Traffikar Illeċiti ta’ Armi tan-Nar, il-partijiet tagħhom u l-komponenti u l-munizzjon.

— Il-Liġi tieħu kont espliċitu tat-tmien kriterji tal-Kodiċi ta' Kondotta Ewropew rigward l-Esportazzjoni tal-Armi kif ukoll tal-kriterju adottat mill-OSKE għal transazzjonijiet ta' esportazzjoni relatati mas-SALW.

— Fl-aħħar nett, il-Liġi tinkludi impenn espliċitu għall-promozzjoni u l-parteċipazzjoni fil-proċess reġjonali u internazzjonali mmirati lejn kontroll akbar tal-kummerċ fl-armi, speċjalment l-adozzjoni ta' Trattat Internazzjonali dwar il-Kummerċ tal-Armi (ATT).

F'konformità mal-Liġi 53/2007, Spanja adottat regolament ġdid dwar il-kummerċ barrani f'tagħmir għad-difiża, tagħmir ieħor u oġġetti u teknoloġiji b'użu doppju, jiġifieri d-digriet irjali (Real Decreto) 2061/2008 tat-12 ta' Diċembru 2008, li jiżviluppa r-regoli implimentattivi fil-Liġi 53/2007.

Il-bidliet prinċipali fir-rigward tar-regolament preċedenti, ir-Real Decreto 1782/2004 tat-30 ta' Lulju 2004 huma miġbura fil-qosor kif ġej:

1. Il-kontrolli fuq kwalunkwe arma għall-kaċċa u l-isparar sportiv, il-partijiet tagħhom u l-komponenti u l-munizzjon, ġew estiżi wara l-kompromess stabbilit fir-riżoluzzjoni tal-Assemblea Ġenerali 55/255, li tadotta l-Protokoll kontra l-Manifattura u t-Traffikar Illeċiti tal-Armi tan-Nar, il-Partijiet Tagħhom u l-Komponenti u l-Munizzjon (l-Artikolu 2(2)). Għal armi tan-nar irregolati, meħtieġa awtorizzazzjoni għall-importazzjoni mill-pajjiż tal-oriġini. Il-kummerċ f'dawn l-armi jista' jseħħ dment li jkun hemm liċenzji individwali jew ġenerali jew dikjarazzjonijiet bil-miktub. Il-kummerċ mal-pajjiżi tal-UE ma jeħtieġx awtorizzazzjoni, u dan il-kummerċ hu rregolat mit-Taqsima 6 tar-regolament dwar l-armi tan-nar (Real Decreto 137/1993 tad-29 ta' Jannar 1993) u t-Titolu 7 tar-Real Decreto 230/1998 tas-16 ta' Frar 1998, li jadotta r-regolament dwar l-esplożivi.

2. Żdiedu kontrolli fuq ftehimiet ta' produzzjoni b'liċenzja, jiġifieri kwalunkwe proċess li jippermetti lil kumpannija barranija li timmanifattura prodotti jew li tittrasferixxi komponenti, teknoloġija u għarfien minn kumpannija oħra (l-Artikolu 2(1)).

3. Ittieħed kont tal-esportazzjoni definittiva ta' tagħmir li jakkumpanja l-forzi armati u l-forzi tas-sigurtà Spanjoli fuq missjonijiet umanitarji u għaż-żamma tal-paċi barra mill-pajjiż (l-Artikolu 3).

4. Is-senserja f'tagħmir għad-difiża issa qiegħed jiġi ssorveljat aktar mill-qrib bis-saħħa tal-mekkaniżmi ta' rappurtar dwar il-metodi tat-trasport, il-pajjiżi tat-transitu u l-finanzjament. Il-mekkaniżmi ta' rappurtar dwar il-metodi tat-trasport u l-pajjiżi tat-transitu issa japplikaw ukoll għal transazzjonijiet oħrajn tal-esportazzjoni (l-Artikolu 4(2)).

5. Ġew stabbiliti numru ta' kondizzjonijiet għar-reġistrazzjoni fir-reġistru speċjali għall-operaturi tal-kummerċ barrani u l-irtirar ta' din ir-reġistrazzjoni (l-Artikolu 13).

6. L-għamla tal-Bord Regolatorju Inter-Ministerjali dwar il-Kummerċ Barrani f'Oġġetti għad-Difiża u ta' Użu Doppju (JIMDDU) ġiet immodifikata. Issa, il-Viċi President huwa s-Segretarju tal-Istat għall-Affarijiet Barranin. Membru ġdid, jiġifieri d-Direttur Ġenerali għall-Affarijiet Strateġiċi u t-Terroriżmu tal-Ministeru tal-Affarijiet Barranin u l-Kooperazzjoni, żdied mal-JIMDDU, u r-rappreżentanza tad-Direttorat Ġenerali tal-Pulizija u l-Guardia Civil ingħaqdu (l-Artikolu 17).

7. Għall-ewwel darba, il-leġislazzjoni Spanjola issa tinkludi lista estensiva ta' eżenzjonijiet minn rappurtar minn qabel lill-JIMDDU u mir-rekwiżit għal dokumenti ta' kontroll (l-Artikolu 18).

8. L-annessi li fihom il-listi ta' oġġetti kkontrollati, il-mudelli għal-liċenzji u d-dokumenti ta' kontroll ġew aġġornati f'konformità mal-bidliet li saru minn bosta liġijiet internazzjonali. B'mod partikolari, l-oġġetti soġġetti għall-kontroll skont ir-Regolament tal-Kunsill (KE) Nru 1236/2005 tas-27 ta' Ġunju 2005 dwar il-kummerċ f'ċerti oġġetti li jistgħu jintużaw għall-piena kapitali, għat-tortura jew għal trattamenti jew pieni krudili, inumani jew degradanti oħrajn tħassru mill-Anness II (Lista ta' Materjal ieħor).

Id-digriet itejjeb ir-rappurtar dwar is-senserija ta' tagħmir għad-difiża u armi għall-kaċċa, il-partijiet u l-komponenti tagħhom. Din il-bidla hi l-innovazzjoni prinċipali tal-Liġi 53/2007 u r-regolament li jibni fuqha.

RENJU UNIT

L-Ordni tal-2008 dwar il-Kummerċ f'Oġġetti (Kategoriji ta' Oġġetti Kkontrollati) introduċiet struttura fuq tliet livelli bbażata fuq ir-riskji għall-kontrolli tal-kummerċ li inkludiet il-SALW. Dan ġie kkonsolidat fl-Ordni tal-2008 għall-Kontroll tal-Esportazzjoni (effettiva mis-6 ta' April 2009), li wkoll ikkonsolidat il-leġislazzjoni eżistenti dwar il-kontrolli tal-esportazzjoni u l-kontroll tal-kummerċ, estendiet il-kontrolli tar-Renju Unit fuq il-kummerċ (inklużi kontrolli addizzjonali fuq il-forniment tat-trasport tas-SALW) u aġġustat il-kamp ta' applikazzjoni tal-eżenzjonijiet leġislattivi fir-rigward tal-oġġeti fi transitu u trasbordati mir-Renju Unit.

I.C Taħriġ ta' aġenziji amministrattivi, dawk tal-infurzar tal-liġi u korpi ġuridiċi

Dawn huma l-kontributi mill-Istati Membri tal-UE dwar l-isforzi u l-inizjattivi tagħhom fil-qasam tat-taħriġ tal-amministrazzjonijiet nazzjonali tagħhom.

AWSTRIJA

Matul il-“jum bil-bibien miftuħa” tagħha fil-Ministeru għall-Affarijiet Ewropej u dawk Internazzjonali fis-26 ta' Ottubru 2008, l-Awstrija ppruvat tissensibilizza dwar il-problemi maħluqa mis-SALW. Posters u dokumentarju infurmaw lill-pubbliku dwar l-impatt orribbli tal-kummerċ illeċitu fis-SALW.

SPANJA

Bħal fis-snin preċedenti, fl-2008 l-aġenziji Spanjoli għall-infurzar tal-liġi komplew jorganizzaw korsijiet u workshops dwar il-qafas tal-liġi kriminali dwar l-armi tan-nar u l-esplożivi u dwar l-applikazzjoni tat-teknoloġiji tal-informazzjoni għall-kontroll tagħhom. Kienu organizzati wkoll seminars regolari sabiex itejbu l-għarfien tal-qafas legali applikabbli għall-prevenzjoni u l-ġlieda kontra t-traffikar illeċitu tas-SALW, bl-għan li jinżamm u jitjieb it-tagħrif tal-uffiċjali tal-pulizija responsabbli għal dawn il-kwistjonijiet.

RENJU UNIT

Id-Dipartiment għall-Innovazzjoni u l-Ħiliet tan-Negozji wettaq ukoll kampanja ta' sensibilizzazzjoni dwar il-kontrolli tal-esportazzjoni għall-industrija tar-Renju Unit b'serje ta' seminars u korsijiet ta' taħriġ fil-pajjiż kollu għal aktar minn 300 organizzazzjoni. Din kienet akkumpanjata minn taħriġ fuq il-post għal 28 kumpannija.

I.D Inizjattivi jew attivitajiet oħrajn

FRANZA

Ir-rapport annwali tal-2008 lill-Parlament dwar l-esportazzjoni Franċiża tal-armi ser jiġi ppreżentat matul il-ħarifa tal-2009. Ir-rapport ser jippreżenta prattiki ta’ kontroll nazzjonali u eżerċizzji internazzjonali fil-qasam tal-kontroll tal-esportazzjoni li fih tipparteċipa Franza. Huwa fih anness li jelenka l-kunsinni tas-SALW minn Franza. Il-pubblikazzjoni annwali ta' dan ir-rapport hija xhieda tal-isforz kontinwu li Franza ilha tagħmel diversi snin biex tikseb it-trasparenza dwar dawn il-kwistjonijiet fir-rigward tas-soċjetà ċivili u l-komunità internazzjonali.

II. SFORZI TA’ IMPLIMENTAZZJONI INTERNAZZJONALI MATUL L-2008

II.A Miżuri li jikkumbattu l-akkumulazzjoni u l-firxa ta’ armi ħfief u ta' kalibru żgħir, u sabiex jiġi evitat it-traffikar illeċitu ta’ armi konvenzjonali

II.A.1 Assistenza finanzjarja, teknika u oħra mogħtija fi programmi rilevanti u proġetti mmexxija min-NU, il-KISA u organizzazzjonijiet internazzjonali jew reġjonali oħrajn u l-NGOs

II.A.1.1 Azzjonijiet u proġetti appoġġati mill-Unjoni Ewropea

Fil-qafas tal-politika tagħha ta' kooperazzjoni u żvilupp, il-Kummissjoni Ewropea għandha rwol sostantiv fl-implimentazzjoni tal-Istrateġija tal-Unjoni Ewropea dwar Armi Ħfief u ta' Kalibru Żgħir. Fl-2008, il-Kummissjoni kompliet bl-attivitajiet tagħha fil-ġlieda kontra l-kummerċ illeċitu u l-akkumulazzjoni eċċessiva tas-SALW u l-munizzjon għalihom permezz tal-istrumenti ġeografiċi tagħha (b'mod l-aktar prominenti l-Fond Ewropew għall-Iżvilupp) kif ukoll l-istrumenti tematiċi tagħha.

In-Nofsinhar u l-Lvant tal-Ewropa:

Bosnja-Ħerzegovina: fl-2008 l-UE bdiet tipprovdi appoġġ għall-qerda ta' Fdalijiet Esplożivi tal-Gwerra (ERW) li kien għad fadal mill-konflitti tas-snin disgħin. L-ewwel fażi tal-proġett (EUR 2.7 miljuni, l-Istrument għall-Istabbiltà) ser tintemm sal-aħħar tal-2009 u hu ppjanat li l-programm ser jitkompla għal perijodu ta' 18-il xahar sa nofs l-2011 (EUR 2,086 miljun, l-Istrument għall-Istabbiltà). Sa dak iż-żmien il-parti l-kbira tal-ERW ser jiġu meqruda fil-Bosnja-Ħerzegovina. Il-proġett għandu wkoll l-għan li jżid il-kapaċità tal-awtoritajiet tal-Bosnja-Ħerzegovina għar-rimi tal-ERW b'mod suffiċjenti biex ikunu jistgħu jittrattaw il-ħażniet li jkun għad fadal wara t-tmiem tal-programm mingħajr appoġġ internazzjonali sinifikanti ulterjuri.

Ukraina: Skont id-Deċiżjoni tal-Kunsill 2005/582/PESK l-UE pprovdiet EUR 1 miljun lill-Aġenzija għall-Manutenzjoni u l-Provvista tan-NATO (NAMSA) għall-qerda ta' 400 000 SALW, 1 000 MANPADs u 15 000 tunnellata ta' munizzjon fl-Ukraina, bħala kontribut għall-ewwel fażi ta' Fond ta' Fiduċjarju ta' tnax-il sena tas-Sħubija għall-Paċi (PfP) tan-NATO. Tissokta l-implimentazzjoni tal-objettiv għall-qerda tas-SALW u l-munizzjon.

Amerika Latina: l-implimentazzjoni tal-aħħar fażi tal-proġett 'Taħriġ ta' Min Iħarreġ u Bażi ta' Data' segwiet l-adozzjoni mill-Kunsill tad-Deċiżjoni 2006/1000/PESK, li pprevediet kontribuzzjoni finali ta' EUR 700 000. Dan il-proġett ikkontribwixxa għall-ġlieda kontra l-akkumulazzjoni distabbilizzanti tas-SALW fl-Amerika Latina u l-Karibew. Il-proġett s'issa ħarreġ aktar minn 1 340 uffiċjal tal-infurzar tal-liġi f'tekniki investigattivi u huwa mistenni li jħarreġ total ta' 2 300 uffiċjal sal-aħħar tal-proġett. Barra minn hekk, aktar minn 180 membru parlamentari u l-konsulenti tagħhom ġew ukoll imħarrġa f'serje ta' korsijiet ta' taħriġ u qed jinbnew u jiġu modernizzati xi installazzjonijiet u faċilitajiet għall-koordinazzjoni aħjar ta' attivitajiet konġunti. F'termini ta' impatt, ċerti pajjiżi fir-reġjun irrappurtaw uffiċjalment is-sekwestru ta' armi tan-nar, il-partijiet u l-munizzjon tagħhom u rabtuhom mal-miżuri ta' bini ta' kapaċità li ngħataw permezz tal-korsijiet. L-istrateġija ta' ħruġ tal-proġett issa qiegħda tiġi implimentata bil-għan li titrawwem l-appartenenza min-naħa tal-Istati fir-reġjun, id-donaturi lokali u l-organizzazzjonijiet permezz ta' finanzjament bilaterali.

Amerika Ċentrali: L-UE kkontribwixxiet EUR 1 miljun (l-Istrument għall-Istabbiltà) għal proġett immexxi mill-Programm tal-Amerika Ċentrali għall-Armi Ħfief u ta' Kalibru Żgħir (CASAC) b'appoġġ għall-ġlieda kontra t-traffikar illeċitu ta' armi tan-nar u materjal esplożiv fl-Amerika Ċentrali u l-pajjiżi ġirien permezz ta' għajnuna fit-titjib tal-kapaċità tal-organizzazzjonijiet reġjonali fil-ġlieda kontra t-traffikar illeċitu ta' armi u materjal esplożiv kif ukoll dik tal-gvernijiet nazzjonali u reġjonali biex iwieġbu għat-theddid tas-SALW għall-iżvilupp uman.

L-objettivi speċifiċi tal-proġett huma li l-istrumenti internazzjonali, reġjonali u transreġjonali dwar il-kontroll tal-armi jiġu implimentati bis-sħiħ; li jinbnew il-kapaċitajiet u li jissaħħu l-istituzzjonijiet nazzjonali u reġjonali u l-aġenziji tal-istat responsabbli għall-kontroll tas-SALW, kif ukoll li tiġi żviluppata sistema għall-iskambju ta' informazzjoni u t-titjib tal-kontroll tal-fruntieri u tad-dwana; li l-kapaċitajiet tal-organizzazzjonijiet tas-soċjetà ċivili jiġu msaħħa u jiżdiedu għall-promozzjoni tal-kontroll tal-armi; li jissaħħaħ u jiġi implimentat il-proċess transreġjonali għall-kontrolli tas-SALW.

Afrika:

Afrika tal-Lvant: fil-qafas tal-Programm għall-Prevenzjoni, l-Immaniġġar u r-Riżoluzzjoni ta' Konflitti għall-Afrika tal-Lvant u ta' Nofsinhar u l-Oċean Indjan li jammonta għal EUR 10 miljun (Fond Ewropew għall-Iżvilupp), l-UE appoġġat proġett mal-Komunità tal-Lvant tal-Afrika (EAC) b'EUR 2,8 miljun għat-tisħiħ tal-kapaċità reġjonali fil-ġlieda kontra t-traffikar fl-armi u l-proliferazzjoni tal-armi. Il-proġett hu mmirat li jsaħħaħ il-kapaċità tal-Istati Membri tal-EAC (b'mod partikolari l-Punti Fokali Nazzjonali) biex jimmaniġġaw is-SALW b'mod effettiva; li jsaħħaħ il-kapaċità reġjonali għat-trattament tal-proliferazzjoni transkonfini tas-SALW b'rabta mal-approfondiment u t-twessigħ tal-proċessi għall-integrazzjoni ekonomika tal-EAC; li jsaħħaħ il-kapaċità tad-dwana, is-servizzi tal-annimali selvaġġi u organizzazzjonijiet simili tal-EAC li jiffaċċjaw sfidi relatati mas-SALW.

Afrika tal-Punent: fil-qafas ta' programm ta' EUR 5,5 miljun dwar il-prevenzjoni ta' konflitti u l-bini ta' paċi fir-reġjun tal-Afrika tal-Punent (Fond Ewropew għall-Iżvilupp), l-UE kompliet tappoġġa l-Programm dwar l-Armi ta' Kalibru Żgħir (ECOSAP) tal-ECOWAS b'EUR 1,45 miljun bl-għoti ta' assistenza dwar l-istabbiliment u r-rinfurzar tal-kummissjonijiet nazzjonali dwar l-armi ta' kalibru żgħir u l-attivitajiet tagħhom. Il-proġett kellu wkoll l-għan li jsaħħaħ il-kapaċità biex tiġi żgurata superviżjoni politika ġenerali u ġestjoni effiċjenti tat-trasferimenti legali tal-armi fis-sottoreġjun u għall-formulazzjoni u l-iżvilupp ta' politika fir-rigward tal-ġlieda kontra l-proliferazzjoni u t-traffikar tas-SALW. L-UE appoġġat ukoll proġett speċifiku (Fond Ewropew għall-Iżvilupp) biex tingħata assistenza teknika lill-Unità għall-Armi ta' Kalibru Żgħir tal-ECOWAS fl-abbozzar ta' Pjan ta' Azzjoni għall-implimentazzjoni tal-Konvenzjoni dwar is-SALW.

Afrika Ċentrali: l-UE kompliet tappoġġa proġett ta' tliet snin ta' EUR 4 miljun (Fond Ewropew għall-Iżvilupp) li beda fl-2007 biex tiġi żviluppata l-kapaċità għall-paċi u s-sigurtà tal-Komunità Ekonomika tal-Istati Ċentru-Afrikani (ECCAS/CEEAC) fil-qasam tal-prevenzjoni tal-konflitti, il-mekkaniżmu ta' twissija bikrija, il-kooperazzjoni mal-NGOs attivi fil-qasam tal-prevenzjoni tal-konflitti, l-azzjonijiet politiċi u diplomatiċi, inkluż fil-qasam tas-SALW.

Ċentru Reġjonali dwar l-Armi ta' kalibru żgħir (RECSA): l-UE qiegħda tiffinalizza t-tħejjija ta' proġett ta' EUR 3,3 miljun (l-Istrument għall-Istabbiltà - baġit 2008) b'appoġġ għall-ġlieda kontra l-akkumulazzjoni u traffikar illeċiti tal-armi tan-nar fl-Afrika, permezz taċ-Ċentru Reġjonali dwar l-Armi Ħfief u ta' Kalibru Żgħir (RECSA) bis-sede tiegħu f'Najrobi. Il-proġett għandu l-għan li jtejjeb l-għarfien tal-atturi rilevanti istituzzjonali u tas-soċjetà ċivili dwar l-aspetti leġislattivi u istituzzjonali tal-ġlieda kontra l-akkumulazzjoni u t-traffikar illeċiti ta' armi bil-ħsieb li jitrawwem ir-rwol, jew li jiġu stabbiliti Punti Fokali Nazzjonali u li jiġu żviluppati u/jew implimentati il-Pjani ta' Azzjoni Nazzjonali (NAPs); li jsaħħaħ l-Organizzazzjonijiet Reġjonali Afrikani tal-Kapijiet tal-Pulizija (RPCOs) u l-kapaċità ta' u l-kooperazzjoni bejn l-aġenziji tal-infurzar tal-liġi nazzjonali, reġjonali u kontinentali fil-ġlieda kontra t-traffikar illeċitu transkonfini ta' armi tan-nar u materjal esplożiv.

Il-Kummissjoni Ewropea appoġġat ukoll numru kbir ta' programmi usa' dwar id-Diżarm, id-Demobilizzazzjoni u l-Integrazzjoni mill-ġdid, pereżempju fl-Uganda, is-Sudan, ir-Repubblika Ċentru-Afrikana, in-Nepal li jittrattaw b'mod dirett jew indirettament it-tnaqqis inġenerali tal-vjolenza, il-pussess tal-armi, l-istrutturar mill-ġdid tal-forzi armati u l-kwistjoni tal-integrazzjoni mill-ġdid l-ex-kombattenti fis-soċjetà.

Matul l-2008, il-KE pparteċipat attivament fil-ħidma tal-organizzazzjonijiet internazzjonali u reġjonali dwar kwistjonijiet relatati mas-SALW, speċjalment dawk organizzati min-NU, l-OSKE jew l-UA.

II.A.1.2 Kooperazzjoni tal-UE ma’ Stati oħrajn

Is-SALW ġew inklużi fl-aġenda ta' numru ta' djalogi politiċi regolari tal-UE ma' pajjiżi terzi, inkluż mill-Afrika, l-Ewropa tal-Lvant u l-Ewropa tax-Xlokk.

Matul l-2008, il-Kunsill tal-UE laħaq qbil dwar l-inklużjoni sistematika ta' element ta' SALW fi ftehimiet legalment vinkolanti ma' pajjiżi terzi. Intlaħaq ukoll qbil dwar l-użu ta' dan l-elelment u dwar test ta' referenza li għandu jintuża matul in-negozjati. Saru laqgħat ta’ Trojka tal-UE fil-livell tal-esperti (Diżarm Globali u Kontroll tal-Armi) u l-kwistjoni tas-SALW hija rrappreżentata b’mod prominenti fl-aġenda. Dan id-djalogu regolari jseħħ taħt kull Presidenza tal-UE mal-Istati Uniti, il-Kanada, il-Ġappun, iċ-Ċina, il-Federazzjoni Russa, ir-Repubblika tal-Korea, l-Ukraina u l-Brażil. Trojki speċifiċi dwar is-SALW ġew organizzati wkoll fuq bażi ad hoc.

II.A.2 Assistenza finanzjarja, teknika u oħra mill-Istati Membri tal-UE mogħtija lil proġetti SALW

Barra mill-proġetti ffinanzjati mill-UE permezz tal-istrumenti differenti għad-dispożizzjoni tagħha, l-Istati Membri ffinanzjaw ukoll firxa wiesgħa ta’ proġetti relatati ma’ SALW b’mod bilaterali. S'issa l-Istati Membri pprovdew il-kontributi li ġejjin għal dan ir-rapport:

AWSTRIJA

Fl-2008, l-Awstrija kompliet tikkontribwixxi għal diversi proġetti ta' assistenza mmexxija mill-UNODA b'appoġġ tal-proċess tan-NU kontra s-SALW, b'iffukar prinċipali fuq proġetti fl-Afrika.

B'mod partikolari, l-Awstrija appoġġat il-proġetti li ġejjin:

— L-implimentazzjoni ta' Miżuri Prattiċi ta' Diżarm fl-Afrika tal-Punent, Appoġġ Tekniku għall-Unità għall-Armi ta' Kalibru Żgħir tal-ECOWAS u l-ECOSAP,

— Biex fl-Afrika tiġi rregolata s-Senserija tal-Armi ta' Kalibru Żgħir,

— Elaborazzjoni ta' Strument Legali għall-Kontroll tas-SALW fl-Afrika Ċentrali.

ESTONJA

Fl-2008, l-Estonia kkontribwixxiet finanzjarjament għall-organizzazzjoni ta' workshop dwar l-implimentazzjoni tal-Istrument Internazzjonali biex l-Istati Jkunu Jistgħu Jidentifikaw u Jittraċċaw, b’Mod f’Waqtu u Affidabbli, Armi Illeċiti Ħfief u ta' Kalibru Żgħir, li sar f'Rio de Janeiro mill-11 sat-12 ta' Ġunju 2008.

Fl-2008, l-Estonja kkontribwixxiet finanzjarjament għall-Fond Fiduċjarju għall-PfP tan-NATO “Ġeorġja II: qerda ta' missili u rokits”.

FINLANDJA

— Il-Finlandja appoġġat il-Programm dwar l-Armi ta' Kalibru Żgħir (ECOSAP) tal-ECOWAS bl- ammont ta' EUR 250 000 fl-2008 u b'hekk l-appoġġ totali tal-Finlandja jkun ta' EUR 750 000 fl- 2006-2008;

— Il-kontribuzzjoni finanzjarja għall-Programm tal-OSKE dwar is-SALW u l-Munizzjon Konvenzjonali fir-Repubblika ta' Taġikistan, Fażi II (total EUR 345 197);

— L-appoġġ finanzjarju għall-OSKE għall-“Konferenza ta' Sinerġija għall-Organizzazzjonijiet Reġjonali dwar l-Implimentazzjoni tal-Programm ta' Azzjoni tan-NU dwar l-Armi Ħfief u ta' Kalibru Żgħir” fi Brussell, mit-28 sat-30 ta' Mejju 2008, (total EUR 20 000);

— Il-kontribuzzjoni għall-Fond Fiduċjarju tas-Sħubija għall-Paċi tan-NATO fl-Afganistan dwar l- għoti ta' appoġġ għas-Sigurtà Fiżika u l-Ġestjoni ta' Ħażniet ta' Munizzjon.

FRANZA

Għall-perijodu 2006-2008, Franza ffinanzjat tliet programmi rigward armi ħfief u ta' kalibru żgħir permezz tal-Programm tan-Nazzjonijiet Uniti għall-Iżvilupp (UNDP):

— kontribuzzjoni għall-programm ta' appoġġ għall-kontroll ta' armi ħfief fl-Istati Membri tal-ECOWAS, li jgħaqqad l-isforz ta' Franza ma' dak tal-Unjoni Ewropea (260 000 dollaru Amerikan).

— proġett għat-tnaqqis tal-vjolenza b'armi fir-RDK permezz tal-kontroll ta' armi ħfief u l-promozzjoni ta' mezzi ta' eżistenza sostenibbli (750 000 dollaru Amerikan);

— programm ta' kontroll tal-armi ħfief u ta' diżarm ċivili fil-Burundi (200 000 dollaru Amerikan).

Fl-2008, Franza kkontribwixxiet ukoll għall-baġit tal-attivitajiet tal-RACVIAC-CSC (EUR 30 000).

ĠERMANJA

Il-Ġermanja tikkontribwixxi għal proġetti u attivitajiet fil-qasam tas-SALW inkluż il-munizzjon tagħhom fil-qafas ta' diversi istituzzjonijiet u organizzazzjonijiet u f'kooperazzjoni magħhom. Il-parti l-kbira ta' dawn l-attivitajiet jitwettqu fi skeda ta' żmien itwal mis-sena kalendarja. L-inizjattivi ewlenin fl-2008 huma elenkati hawn taħt:

Afganistan (tul ta' żmien 2004 -; baġit totali: 3 000 000) Il-Ġermanja ilha mill-2004 tappoġġa l-proċessi ta' DD&R u ta' DIAG fl-Afganistan permezz tal-ko-finanzjament tar-rimi u l-qerda ta' armi u munizzjon żejda.

Angola (tul ta' żmien 2003-2009, baġit totali: 11 990 332) Il-Ġermanja tappoġġa l-integrazzjoni soċjali u ekonomika mill-ġdid ta' l-ex-kombattenti u l-familji tagħhom fl-Angola. Permezz tal-Instituto de Reintegração Sócio-Profissional para Ex-militares (IRSEM) il-Ġermanja tikkontribwixxi għall-Programm ta' Demobilizzazzjoni u ta' Integrazzjoni mill-Ġdid tal-Angola immexxi bil-Bank Dinji (ADRP). L-integrazzjoni mill-ġdid tal-ex-kombattenti hija appoġġata fil-livell lokali permezz ta' proġetti ta' żvilupp soċjo-ekonomiku u t-tisħiħ tal-amministrazzjoni tal-gvern lokali.

Kambodja (tul ta' żmien 2007-2009, baġit totali: 1 615 000) Il-Ġermanja kompliet tappoġġa lill-Gvern Irjali tal-Kambodja fil-ħidma tiegħu rigward il-kwistjonijiet tal-kontroll ta' SALW b'fokus fuq il-ġestjoni ta' ħażniet u l-qerda ta' ħażniet ta' munizzjon konvenzjonali żejda u l-ħażna sikura tal-armi tal-pulizija.

Ir-Repubblika Demokratika tal-Kongo (tul ta' żmien: 2005-2011, baġit totali: 12 000 000) Il-Ġermanja tappoġġa l-integrazzjoni mill-ġdid soċjali u ekonomika ta' tfal u żgħażagħ preċedentement assoċjati ma' forzi kombattenti fil-provinċja ta' Maniema fir-RDK bi EUR 3,5 miljun (assistenza teknika) kif ukoll b'fondi għall-integrazzjoni mill-ġdid tal-ex-kombattenti li jammontaw għal EUR 8,5 miljun (sa Ottubru 2008, assistenza finanzjarja) għal proġetti ta' infrastruttura b'ħidma intensiva.

Gana (04/2008) F'April 2008, il-Gvern Ġermaniż (f'kooperazzjoni mill-qrib mal-Kooperazzjoni Teknika Ġermaniża (GTZ) u ċ-Ċentru Internazzjonali għall-Konverżjoni f'Bonn (BICC) u l-Unità għall-Armi ta' Kalibru Żgħir tal-Komunità Ekonomika tal-Istati tal-Afrika tal-Punent (ECOWAS)) appoġġa workshop ta' esperti li sar fiċ-Ċentru Kofi Annan għal Taħriġ fiż-Żamma tal-Paċi Internazzjonali (KAIPTC) f'Akkra, il-Gana. Il-fini ta' dan il-workshop kien li jkun hemm skambju dwar prattika tajba u l-prijoritajiet għall-kontroll tas-SALW fl-Afrika tal-Punent. Attendew membri tal-organizzazzjonijiet tas-soċjetà ċivili, l-aġenziji tal-gvern u l-organizzazzjonijiet reġjonali mis-sottoreġjun u lil hinn. Bi tħejjija għal dan il-workshop ġie żviluppat u ppubblikat manwal, li ġie vvalidat fil-workshop, li jirrifletti dawk il-kwistjonijiet li huma meqjusa l-aktar pertinenti għall-prattikanti, għal min ifassal il-politika u għar-riċerkaturi dwar il-kwistjoni tas-SALW.

Ir-Reġjun Akbar tal-Lagi l-Kbar (tul ta' żmien 2003-2009, baġit totali: 12 900 000) Il-Ġermanja tikkontribwixxi għall-Fond Fiduċjarju tal-Programm ta' Demobilizzazzjoni u Integrazzjoni mill-Ġdid f'Diversi Pajjiżi (MDRP), immexxi mill-Bank Dinji, għar-Reġjun Akbar tal-Lagi l-Kbar b'ammont ta' EUR 12,9 miljun. Il-Ġermanja timpenja wkoll fondi għall-proġett “Il-Ġlieda kontra l-proliferazzjoni ta' armi ħfief u ta' kalibru żgħir” li huwa implimentat fil-qafas tal-appoġġ tal-proċess tal-Konferenza tar-Reġjun tal-Lagi l-Kbar (2004-2011) / EUR 7.5 miljun.

'Kooperazzjoni għall-Iżvilupp u Kontroll ta' Armi ta' Kalibru Żgħir' (tul ta' żmien 2001-2008, baġit totali: 3 452 000) Il-Gvern Ġermaniż stabbilixxa l-proġett settorjali 'Kooperazzjoni għall-Iżvilupp u Kontroll ta' Armi ta' Kalibru Żgħir (DECOSAC)'. Wieħed mill-objettivi tal-proġett huwa li jiżviluppa u jittestja strumenti għall-kontroll ta' armi ta' kalibru żgħir fil-kooperazzjoni għall-iżvilupp. F'Lulju 2008, kien hemm fużjoni bejn il-proġett settorjali “Kooperazzjoni għall-Iżvilupp u Kontroll ta' Armi ta' Kalibru Żgħir” u l-proġett settorjali “Prevenzjoni ta' Kriżijiet” u “Riforma tas-Settur tas-Sigurtà” fil-programm settorjali “Paċi u Sigurtà” (tul ta' żmien 2008-2014, baġit 2008-2011: 5 000 000). Il-programm 'Paċi u Sigurtà' jittratta l-kwistjonijiet relatati mas-SALW fl-ambitu tat-Tnaqqis u l-Prevenzjoni tal-Vjolenza bl-Armi.

UNGERIJA

L-Ungerija kkontribwixxiet is-somma ta' EUR 14 000 għall-proġett tal-Fond Fiduċjarju għall-PfP tan-NATO għall-qerda tas-SALW u l-MANPADS fl-Ukraina.

ITALJA

Fl-2008, l-Italja kkontribwixxiet finanzjarjament għall-inizjattivi internazzjonali mmirati li jrażżnu t-traffikar illeċitu tas-SALW, bħall-Programmi għall-kontroll tas-SALW rilevanti għall-ECOWAS u l-Proġett għall-Kontroll tal-Armi ta' Kalibru Żgħir fil-Bosnja-Ħerzegovina tal-UNDP.

Fejn kien meħtieġ, il-Forzi Armati Taljani li qegħdin jipparteċipaw f’operazzjonijiet multilaterali għaż-żamma tal-paċi u l-infurzar tal-paċi ġabru u/jew issekwestraw u qerdu armi ħfief u ta' kalibru żgħir.

LITWANJA

Matul il-perijodu 2005-2008, it-Tim għar-Rikostruzzjoni Provinċjali fil-provinċja ta' Ghowr fl-Afganistan immexxi mil-Litwanja ġabar 1 710 biċċa ta' SALW (451 biċċa fl-2008) u qered aktar minn 3 300 biċċa ta' ordinanza esplożiva.

PAJJIŻI L-BAXXI

Fl-2008, (fost affarijiet oħrajn) il-Pajjiżi l-Baxxi kkontribwew għall-istituzzjonijiet, il-proġetti u l-attivitajiet li ġejjin fil-qasam tal-armi ħfief u ta' kalibru żgħir (SALW) u l-munizzjon.

— Stħarriġ dwar l-Armi ta' Kalibru Żgħir, finanzjament ċentrali;

— Forum ta' Ġinevra, Inwittu t-triq għall-progress fid-diżarm u l-kontroll tal-armi 07-08;

— il-Fond HALO, il-ġbir u l-qerda ta’ armi ta' kalibru żgħir, armi ħfief u munizzjon fl-Afganistan;

— UNDP/Kosovo, Inizjattiva għall-Kontroll tal-Armi ta' Kalibru Żgħir;

— UNIDIR, żvilupp ta' Protokoll dwar il-Valutazzjoni tal-Ħtiġijiet tas-Sigurtà (II) u studji oħrajn;

— Ċentru Reġjonali għall-Armi ta' Kalibru żgħir (RECSA), l-implimentazzjoni tad-Dikjarazzjoni ta’ Najrobi u l-Protokoll ta' Najrobi fir-reġjun tal-Lagi l-Kbar u fil-Qarn tal-Afrika;

— Saferworld, programmi reġjonali u oħrajn dwar is-SALW;

— Appoġġ għal Punt Fokali Nazzjonali dwar is-SALW, l-implimentazzjoni tan-NAP Uganda;

— UNDP/Bosnja-Ħerzegovina, qerda ta' SALW u Munizzjon;

— MAG, Assistenza teknika għall-qerba tas-SALW mobbli fil-Burundi;

— Asociacion para Politicas Publicas (APP), attivitajiet kontra l-proliferazzjoni u l-kummerċ illeċitu ta' armi ta' kalibru żgħir fl-Arġentina;

— NAMSA/NATO TF, qerda ta’ armi ħfief u ta' kalibru żgħir, MANPADS u munizzjon fl-Ukraina;

POLONJA

Kien hemm konsultazzjonijiet bejn il-Polonja u l-Ġeorġja dwar il-kontroll tal-esportazzjoni tal-armi u l-oġġetti b'użu doppju fi Tbilisi f'Mejju 2008. Id-delegazzjoni Pollakka tal-Ministeru tal-Affarijiet Barranin u dak tal-Ekonomija ntlaqgħat mill-Viċi Ministru tad-Difiża u dak tal-Affarijiet Barranin tal-Ġeorġja. Ir-rappreżentanti tal-Ministeri tal-Affarijiet Barrini, tad-Difiża, tal-Ġustizzja u tal-Iżvilupp Ekonomiku tal-Ġeorġja attendew is-sessjonijiet ta' ħidma tal-laqgħat. Ġew diskussi żewġ kwistjonijiet prinċipali:

1. Is-sistema Ġeorġjana ta' kontroll tal-esportazzjoni fil-prattika, il-koerenza u t-trasparenza tagħha u oqsma possibbli għat-titjib;

2. Qafas tal-programm futur ta' taħriġ u seminars fil-qasam tal-kontroll tal-esportazzjoni.

Il-konsultazzjonijiet imsemmijin hawn fuq kienu segwiti minn Seminar ta' Reviżjoni Legali ta' jumejn (mis-17 sat-18 ta' Diċembru 2008) organizzat f'Varsavja għar-rappreżentanti tal-awtoritajiet għall-kontroll tal-esportazzjoni tal-Ġeorġja f'kooperazzjoni mal-Awstrija, il-Ġermanja, is-Slovenja u l-Isvezja, bħala parti mill-Kooperazzjoni tal-UE fil-Proġett għat-Tul tal-UE (LTP) fl-esportazzjoni ta' Oġġetti b'Użu Doppju. Is-seminar kellu l-għan li jippreżenta qafas legali internazzjonali u nazzjonali fil-qasam tal-kontroll tal-esportazzjoni fil-kummerċ f'oġġetti u armi b'użu doppju, b'enfasi fuq is-SALW.

PORTUGALL

Fejn kien meħtieġ, il-Forzi Armati Pollakki li qegħdin jipparteċipaw f’operazzjonijiet għaż-żamma tal-paċi u l-infurzar tal-paċi qabdu u qerdu armi ħfief u ta' kalibru żgħir.

SLOVENJA

Fl-1998, il-gvern Sloven stabbilixxa l-Fond Fiduċjarju Internazzjonali għat-Tneħħija tal-Mini u l-Assistenza għall-Vittmi ta' Mini (ITF) bħala organizzazzjoni umanitarja u mingħajr skop ta' qligħ. L-ITF jgħin lil pajjiżi fl-Ewropa tax-Xlokk, fil-Kawkasu u l-Asja Ċentrali biex isolvu problemi ta' mini ta' fuq l-art u jgħin lis-superstiti mill-mini b'riabilitazzjoni fiżika u soċjo-ekonomika. Wara aktar minn għaxar snin esperjenza, l-ITF ser jespandi l-programm ta' għajnuna għar-rwol attiv dwar is-SALW. Attwalment, l-ITF qiegħed jimplimenta proġett ta' sena dwar l-għarfien tar-riskji tas-SALW fl-Albanija li jammonta għal aktar minn EUR 200 000 u jistenna li r-riżultati jkunu viżibbli fil-ftit snin li ġejjin.

SPANJA

NU (Nazzjonijiet Uniti)

Fl-2008 Spanja kkontribwixxiet EUR 2 000 000 volontarjament b'appoġġ għall-proġett tal-UNICEF dwar l-integrazzjoni mill-ġdid tas-suldati tfal. L-Aġenzija Spanjola għall-Kooperazzjoni Internazzjonali fl-Iżvilupp (AECID) għamlet kontribuzzjonijiet volontarji oħrajn biex tiffinanzja proġetti għal vittmi tal-armi tan-nar, il-familji tagħhom u l-komunitajiet tal-oriġini.

Organizzazzjoni għas-Sigurtà u l-Kooperazzjoni fl-Ewropa

Fl-2008 Spanja kkontribwixxiet EUR 400 000 volontarjament b'appoġġ għall-proġetti li ġejjin fid-dimensjoni politika-militari tal-OSKE:

— fil-qasam tas-SALW: Bjelorussja u Taġikistan.

— fil-qasam tal-munizzjon konvenzjonali, il-materjal esplożiv u d-detonaturi: Ġeorġja (żvilupp ta' kapaċitajiet għad-demilitarizzazzjoni u l-ipproċessar ta' munizzjon żejjed) u Montenegro (qerda ta' ħażniet ta' munizzjon żejjed).

— qerda ta' karburant għall-missili (mélange): Ukraina u Kazakistan.

Organizzazzjoni tat-Trattat tal-Atlantiku tat-Tramuntana (NATO)

Fl-2008, Spanja kkontribwixxiet volontarjament b'appoġġ għall-proġetti li ġejjin:

— is-sigurtà fiżika ta' depożiti tal-armi u l-munizzjon, u l-ġestjoni tal-ħażna tal-munizzjon fl-Afganistan: EUR 150 000.

— l-iżvilupp ta' kapaċitajiet ta' demilitarizzazzjoni fil-Ġeorġja: EUR 25 000.

Forum Parlamentari dwar is-SALW

Żewġ delegazzjonijiet Spanjoli ħadu sehem b'mod regolari fil-Forum Parlamentari dwar is-SALW mill-bidu tiegħu fi Spanja f'Ottubru 2002. Spanja kkontribwixxiet dan li ġej volontarjament lill-Forum: EUR 30 000 fl-2007 u EUR 80 000 fl-2008.

Komunità Ekonomika tal-Istati tal-Afrika tal-Punent (ECOWAS)

F'Diċembru 2005, Spanja ffirmat Memorandum ta' Ftehim (MtF) mas-Segretarjat Eżekuttiv tal-Komunità Ekonomika tal-Istati tal-Afrika tal-Punent (ECOWAS) u impenjat ruħha li tikkontribwixxi somma ta' EUR 1 000 000 għall-attivitajiet u l-programmi tal-organizzazzjoni matul il-perijodu 2006-2008, li minnhom EUR 750 000 huma ddedikati għall-appoġġ tal-programm għall-kontroll tas-SALW fl-Afrika tal-Punent. Għalhekk fl-2008, EUR 250 000 ġew impenjati għal dan il-għan.

UN-LiREC u UNDP

Spanja tat ukoll appoġġ finanzjarju għal diversi attivitajiet imwettqa miċ-Ċentru Reġjonali tan-Nazzjonijiet Uniti għall-Paċi, id-Diżarm u l-Iżvilupp fl-Amerika Latina u fil-Karibew (UN-LiREC) (EUR 275 000) u mill-Programm tan-Nazzjonijiet Uniti għall-Iżvilupp (UNDP) (EUR 600 000). Dawn l-attivitajiet jinkludu l-qerda ta' 42 537 SALW fil-kuntest tal-proċess pluriennali tal-qerda ta' armi tan-nar fil-Perù (mill-2007 sal-2009), it-tfassil ta' gwida dwar l-aħjar prattika għall-qerda tal-armi tan-nar, l-organizzazzjoni tal-laqgħat reġjonali, eċċ.

Organizzazzjonijiet non-governattivi

Fl-2008, Spanja kkontribwixxiet volontarjament għall-organizzazzjonijiet non-governattivi “Instituto de Enseñanza para el Desarrollo Sostenible (IEPADES)” (Gwatemala) (EUR 50 000) u “Stħarriġ dwar l-Armi ta' Kalibru Żgħir (SAS)” (EUR 100 000), b'appoġġ għall-attivitajiet tagħhom u r-riċerka dwar l-applikazzjoni tad-Dikjarazzjoni ta' Ġinevra dwar il-Vjolenza bl-Armi u l-Iżvilupp.

SVEZJA

Fl-2008, il-Ministeru tal-Affarijiet Barranin iffinanzja studju magħmul mill-Istitut Internazzjonali ta' Riċerka dwar il-Paċi ta' Stokkolma (SIPRI) li ddokumenta u analizza l-informazzjoni dwar it-trasferimenti tas-SALW li ġew irrappurtati lill-UNROCA għall-2003-2006. Is-sejbiet tal-istudju ġew ippreżentati fit-Tielet Laqgħa Biennali tal-Istati għall-Konsiderazzjoni tal-Implimentazzjoni tal-Programm ta’ Azzjoni tan-NU għall-Prevenzjoni, il-Ġlieda kontra u l-Qerda ta' Kummerċ Illeċitu ta' Armi Ħfief u ta' Kalibru Żgħir fl-Aspetti Kollha Tiegħu, li saret f'Lulju 2008 fi New York.

Attivitajiet oħrajn appoġġati mill-Ministeru tal-Affarijiet Barranin:

— Stħarriġ dwar l-Armi ta' Kalibru Żgħir, Ġinevra: Finanzjament ċentrali ta' SEK 1 miljun kull sena (2005, 2006, 2007 u 2008).

— SIPRI (flimkien mal-finanzjament ċentrali): SEK 265 000 fl-2008 għal proġett ta' riċerka dwar ir-rapporti relatati mas-SALW ippreżentati mill-Istati lill-UNROCA (ara hawn fuq); SEK 1 921 000 fl-2008 għal studju dwar it-trasferimenti tas-SALW lejn l-Afrika; SEK 1 885 000 fl-2008 għall-editjar tal-Annwarju tas-SIPRI.

Proġetti relatati mas-SALW appoġġati minn Sida:

— UN-LiREC, SEK 12-il miljun (2008-2012).

— Forum Parlamentari dwar is-SALW (organizzazzjoni globali), SEK 4,6 miljun (2008-2010)

— OSKE Ukraina, qerda ta' ħażniet ta' karburant tat-tip melange għar-rokits, SEK 15-il miljun (2008-2010).

— Programm tal-UNICEF dwar is-SALW, SEK 15.5 miljun (2006-2009).

— Saferworld (ħidma relatata mas-SALW), SEK 12,6 miljun (2007-2009).

Barra minn hekk, is-Sida appoġġat programm tad-Diżarm, Demobilizzazzjoni u Reintegrazzjoni (DDR) fl-Uganda li jiffoka fuq id-demobilizzazzjoni u l-integrazzjoni mill-ġdid tal-ex-kombattenti li huma tfal, b'SEK 6 miljuni għall-2008-2010.

L-Akkademja Folke Bernadotte (FBA) hija impenjata fiż-żamma u l-espansjoni ta' netwerk internazzjonali ta' esperti tad-DDR li fih ikunu jistgħu jiġu skambjati tagħrif u esperjenza teoretiċi u prattiċi. L-FBA hija membru tal-Grupp ta' Taħriġ Integrat tad-DDR, li huwa grupp ta' istituzzjonijiet ta' taħriġ b'intenzjoni komuni li jiġi żviluppat u skambjat materjal ta' taħriġ ibbażat fuq l-Istandards Integrati tan-NU għad-DDR (IDDRS). L-FBA twettaq korsijiet annwali dwar id-DDR fl-Isvezja u tappoġġa t-taħriġ fid-DDR f'pajjiżi oħrajn u f'missjonijiet internazzjonali, għalhekk ukoll fl-2008.

RENJU UNIT

Fl-2008 l-kontributi tar-Renju Unit għall-attivitajiet relatati mas-SALW inkludew:

— Appoġġ għaċ-Ċentru Reġjonali dwar l-Armi ta' Kalibru Żgħir (RECSA) ibbażat f'Najrobi, li jgħin lill-pajjiżi fl-Afrika ċentrali u tal-Lvant biex isaħħu l-kontrolli tagħhom tal-armi ta' kalibru żgħir.

— Finanzjament ċentrali għall-Istħarriġ dwar l-Armi ta' Kalibru Żgħir.

— Appoġġ għal serje ta' valutazzjonijiet minn Saferworld tal-leġislazzjoni attwali rigward il-kontroll tat-trasferimenti.

— Taħriġ dwar il-kontroll u l-intraċċar tas-SALW implimentat fil-Brażil, El Salvador u l-Możambik.

— Appoġġ tekniku pprovdut fir-Repubblika tal-Kongo għall-identifikazzjoni, l-immaniġġar, il-ħażna u l-qerda tas-SALW.

— Twettiq ta' ħidma ta' sensibilizzazzjoni għall-promozzjoni ta' kontrolli effettivi tal-esportazzjoni.

— Appoġġ għall-ħidma tad-diżarm u d-demobilizzazzjoni tal-ex-kombattenti fis-Sudan.

Il-kontributi kienu parti minn sforzi aktar ġenerali li jgħinu biex il-miżuri ta' kontroll u tnaqqis tas-SALW jiġu integrati fi programmi usa' ta' relazzjonijiet ta' difiża, politika estera, sigurtà u żvilupp.

II.A.3 Parteċipazzjoni f'seminars u konferenzi internazzjonali jew l-organizzazzjoni tagħhom

ESTONJA

Ir-rappreżentanti tal-Estonja pparteċipaw attivament f'għadd ta' konferenzi, korsijiet u seminars internazzjonali ddedikati għall-problemi tas-SALW, organizzati min-NU, l-OSKE, l-UE u organizzazzjonijiet internazzjonali oħrajn, kif ukoll NGOs. L-Estonja tappoġġa wkoll in-negozjati dwar it-Trattat dwar il-Kummerċ Internazzjonali tal-Armi.

L-Estonja huwa pajjiż parteċipant fl-Arranġament ta' Wassenaar.

Fl-2008, l-Estonja ppresediet il-Forum tal-OSKE għall-Kooperazzjoni fis-Sigurtà.

Ir-rappreżentanti tal-Aġenziji tal-Gvern u l-Awtorità tal-Liċenzji għall-Esportazzjoni (Kummissjoni dwar Merkanzija Strateġika) ipparteċipaw ukoll attivament fil-ħidma tal-gruppi ta' ħidma tal-Unjoni Ewropea għall-kontrolli tal-esportazzjoni ta' armi konvenzjonali (COARM) u merkanzija b'użu doppju (WPDUG).

Annwalment, l-Estonja tippreżenta rapporti lir-Reġistru tan-NU dwar l-Armi Konvenzjonali u lill-OSKE.

IRLANDA

L-Irlanda pparteċipat ukoll fil-ħidma tal-Proċess ta' Ġinevra dwar l-Armi Żgħar, inizjattiva tal-Forum ta' Ġinevra li tinvolvi gvernijiet, organizzazzjonijiet internazzjonali u NGOs f'konsultazzjonijiet informali regolari għall-promozzjoni u l-monitoraġġ tal-implimentazzjoni tal-Programm ta' Azzjoni għall-Prevenzjoni, il-Ġlieda kontra u l-Qerda tal-Kummerċ Illeċitu tal-Armi Ħfief u ta' Kalibru Żgħar fl-Aspetti Kollha Tiegħu. Fl-2008, l-Irlanda pprovdiet ukoll finanzjament lill-Forum ta' Ġinevra.

L-Irlanda pprovdiet finanzjament lin-Netwerk Internazzjonali ta' Azzjoni dwar Armi ta' Kalibru Żgħir, assoċjazzjoni ta' organizzazzjonijiet tas-soċjetà ċivili li taħdem biex ittemm il-proliferazzjoni u l-użu ħażin ta' armi ħfief u ta' kalibru żgħir.

SLOVENJA

L-ewwel seminar taħt l-Azzjoni Konġunta 2008/230/PESK sabiex issir promozzjoni tal-kontroll ta' armi għall-esportazzjoni u l-prinċipji tal-Kodiċi ta' Kondotta tal-UE dwar l-Esportazzjoni tal-Armi kien organizzat mill-Presidenza Slovena f'Ljubljana mill-4-6 ta' Mejju 2008; attendew uffiċjali tal-gvern involuti fil-proċess ta' liċenzjar tal-esportazzjoni tal-armi minn sitt pajjiżi Ewropej tax-Xlokk.

II.A.4 Inizjattivi oħrajn

LUSSEMBURGU

Mill-2008 sal-2010, l-awtoritajiet tal-Lussemburgu ser jiffinanzjaw proġett, immexxi mill-Istitut Ewropew għar-Riċerka u l-Informazzjoni dwar il-Paċi u s-Sigurtà (GRIP), għat-tisħiħ ta' netwerk ta' NGOs Afrikani fil-qasam tal-prevenzjoni ta' konflitti u l-bini tal-paċi. Il-proġett jinkludi l-istabbiliment ta' netwerk ta' NGOs attivi fl-Afrika Ċentrali u tal-Punent li jaħdmu fl-oqsma tal-kultura tal-paċi, l-istabbiliment tal-paċi u l-ġlieda kontra l-proliferazzjoni ta' armi ħfief. Il-kontribuzzjoni totali għal dan il-proġett tammonta għal EUR 285 000.

SPANJA

Spanja organizzat “Il-Ħames seminar dwar l-armi ħfief u ta' kalibru żgħir” li ffoka fuq il-ġejjieni tal-Programm ta' Azzjoni tan-Nazzjonijiet Uniti u l-abbozz tat-Trattat dwar il-Kummerċ fl-Armi, u li sar mit-18 sat-22 ta' Frar 2008 fiċ-ċentru ta' taħriġ ta' Cartagena de Indias (il-Kolombja), kif ukoll l-ewwel seminar subreġjonali dwar id-Dikjarazzjoni ta' Ġinevra dwar il-Vjolenza bl-Armi u l-Iżvilupp, li sar mit-28 sat-30 ta' April 2008 fiċ-ċentru ta' taħriġ ta' La Antigua Guatemala, fil-qafas tal-proġetti ta' taħriġ u assistenza mmexxija mill-Aġenzija Spanjola għall-Kooperazzjoni Internazzjonali fl-Iżvilupp (AECID).

SLOVENJA

Matul il-Presidenza Slovena, il-Grupp ta' Ħidma dwar id-Diżarm Globali u l-Kontroll tal-Armi (CODUN) nieda wkoll diskussjonijiet dwar l-inklużjoni possibbli ta' element ta' SALW fi ftehimiet politiċi bejn l-UE u partijiet terzi.

II.B Parteċipazzjoni fil-ħidma ta’ organizzazzjonijiet internazzjonali u arranġamenti reġjonali fil-qasam tal-armi konvenzjonali, speċjalment armi ħfief u ta' kalibru żgħir

L-UE kompliet tappoġġa l-implimentazzjoni tal-Programm ta' Azzjoni tan-NU dwar is-SALW li jibqa' l-bażi għall-isforzi li jittieħdu fil-livell globali. Id-dikjarazzjonijiet tal-UE ngħataw fil-Laqgħa Semestrali tal-Istati li seħħet fi New York f'Lulju li pproduċiet rapport finali adottat b'vot sfurzat mill-Iran li astjena flimkien maż-Żimbabwe. Ir-rapport jipprovdi ġenwinament għat-titjib u t-tisħiħ tal-implimentazzjoni tal-Programm ta' Azzjoni tan-NU u ser jiggwida l-azzjoni futura tal-UE f'dan il-qasam.

L-UE tkompli tħeġġeġ bis-saħħa l-progress fit-tisħiħ tal-kontrolli fuq it-trasferiment ta' SALW u l-munizzjoni tagħhom. Fl-2008, l-UE ċċelebrat l-għaxar anniversarju tal-Kodiċi ta' Kondotta tal-UE dwar l-Esportazzjoni tal-Armi, li għamel kontribut sinifikanti għal dak l-objettiv. L-Unjoni Ewropea tkompli wkoll tagħti importanza kbira lill-isforzi li saru taħt l-Arranġament ta' Wassenaar.

L-UE baqgħet ukoll impenjata bis-sħiħ fil-proċess tat-Trattat dwar il-Kummerċ tal-Armi (ATT). L-Istati Membri tal-UE ħadu sehem attiv fil-ħidma tal-Grupp ta' Esperti Governattivi (GGE) stabbilit mis-Segretarju Ġenerali tan-Nazzjonijiet Uniti (seba' Stati Membri tal-UE kienu membri). L-UE kompliet timpenja ruħha u tħeġġeġ lill-pajjiżi terzi biex jappoġġaw il-proċess. L-Istati Membri kollha kienu fost il-110 li sponsorjaw l-Ewwel Riżoluzzjoni tal-Kumitat tat-63 AĠNU li għamel appell għall-istabbiliment ta' grupp ta' ħidma miftuħ sabiex tiġi ffaċilitata aktar konsiderazzjoni dwar l-implimentazzjoni tar-rakkomandazzjonijiet tar-rapport tas-Segretarju Ġenerali, stabbilit bl-assistenza tal-GGE.

AWSTRIJA

Fir-rigward tal-armi ħfief u ta' kalibru żgħir, minbarra l-kooperazzjoni attiva fil-qafas tal-UE, l-Awstrija pparteċipat attivament fil-ħidma tal-organizzazzjonijiet internazzjonali u reġjonali bħan-Nazzjonijiet Uniti, l-OSKE, il-Kunsill tas-Sħubija Ewro-Atlantika u r-reġim ta' kontroll tal-esportazzjoni, l-Arranġament ta' Wassenaar, ibbażat fi Vjenna.

BELĠJU

Fl-2008, il-Belġju ffinanzja diversi proġetti u organizzazzjonijiet li ħadmu fuq il-kwistjoni tal-proliferazzjoni destabbilizzanti tas-SALW:

— Bini ta' appoġġ u kapaċitajiet dwar l-iżvilupp ta' pjani ta' azzjoni nazzjonali dwar l-armi ħfief u ta' kalibru żgħir fil-Burundi, ir-RD tal-Kongo u l-Irwanda mill-GRIP

— Fil-ġlieda kontra l-proliferazzjoni tas-SALW fil-Bangladexx, l-Asja tan-Nofsinhar minn Saferworld

— Pubblikazzjoni tar-rapport annwali tal-Istħarriġ dwar l-Armi ta' Kalibru Żgħir

— Analiżi tas-SALW issekwestrati fil-Kolombja għall-evalwazzjoni u t-titjib tal-kontroll Ewropew tal-esportazzjoni tas-SALW mill-Università ta' Ghent

— Il-ġlieda kontra l-manifattura u t-traffikar illeċiti f'armi tan-nar fil-Kolombja mill-Uffiċċju tan-NU kontra d-droga u l-kriminalità - UNODC/PNUCID

— Fond Fiduċjarju tan-NATO b'appoġġ għall-irtirar tal-Korpi ta' Protezzjoni tal-Kosovo (KPC) min-NATO

— Inizjattiva għall-Kontroll tal-Armi ta' Kalibru Żgħir fil-Kosovo (KOSSAC) mill-UNDP

— SACBIH - Programm ta' Kontroll tal-Armi ta' Kalibru Żgħir fil-Bosnja mill-UNDP

FINLANDJA

Matul l-2008, il-Finlandja kompliet tipparteċipa attivament fil-ħidma ta' organizzazzjonijiet internazzjonali u arranġamenti reġjonali dwar kwistjonijiet relatati mas-SALW. Barra mill-attivitajiet elenkati hawn taħt, il-Finlandja tipparteċipa fil-laqgħat u fl-abbozzar ta' rapporti tal-UE, in-NU, l-OSKE, in-NATO/EAPC u Wassenaar.

Flimkien ma' dawn:

— Is-sekondar ta' Uffiċjal ta' Appoġġ tal-FSC għaċ-Ċentru għall-Prevenzjoni ta' Konflitti fl- OSKE b'responsabbità għal kwistjonijiet ta' armi ta' kalibru żgħir;

— Il-Finlandja ppresediet il-Grupp ta' ħidma tal-Proċess ta' Ġinevra dwar l-armi ta' kalibru żgħir dwar il-Laqgħa Biennali tal-Istati tal-2008 bi tħejjija għat-tielet Laqgħa Biennali tal- Istati;

— Parteċipazzjoni fil-grupp ċentrali tad-Dikjarazzjoni ta' Ġinevra dwar Konflitti Armati u l- Iżvilupp u assistenza għall-implimentazzjoni tad-Dikjarazzjoni fil-prattika b'mod partikolari fil-Kenja;

— Kontribuzzjoni finanzjarja għall-Istħarriġ dwar l-Armi ta' Kalibru Żgħir għall-edizzjoni tal- Annwarju tal-2008 dwar l-Istħarriġ dwar l-Armi ta' Kalibru Żgħir (total EUR 20 000);

— Kontribuzzjoni finanzjarja għall-proġett tal-UNIDIR (Istitut tan-Nazzjonijiet Uniti għar- Riċerka dwar id-Diżarm) “Implimentazzjoni tal-Programm ta' Azzjoni tan-NU dwar is- SALW - Analiżi tar-Rapporti Ppreżentati mill-Istati fl-2006-2008” (total EUR 20 000).

FRANZA

Filwaqt li nnotat li normalment ma jkun hemm l-ebda referenza għas-SALW fil-ftehimiet tal-Unjoni Ewropea ma' pajjiżi terzi b'dimensjoni ta' PESK, Franza kellha artikolu dwar is-SALW li kien adottat bħala waħda mill-“klawsoli politiċi” matul il-Presidenza tagħha tal-Kunsill tal-UE. Din id-deċiżjoni għandha ttejjeb l-implimentazzjoni tal-istrateġija tal-UE u tiġġieled l-akkumulazzjoni u t-traffikar illeċiti tas-SALW u l-munizzjoni tagħhom (2005), u tixhed l-attenzjoni li qiegħda tingħata mill-Unjoni Ewropea lil din it-theddida.

Matul il-Presidenza tagħha tal-Kunsill tal-UE, Franza appoġġat it-tnedija ta' djalogu dwar is-SALW bejn l-UE u ċ-Ċina, maħsub biex jinkoraġġixxi approċċ aktar responsabbli dwar it-trasferimenti tal-armi ħfief u l-munizzjoni, b'mod partikolari fl-Afrika.

Franza pproponiet li l-Grupp ta' Ħidma dwar id-Diżarm Globali u l-Kontroll tal-Armi (CODUN) għandu jikkunsidra l-finanzjament ta' proġetti biex tittejjeb l-implimentazzjoni tal-inizjattiva għall-ġlieda kontra t-traffikar illeċitu tas-SALW bl-ajru. Din l-inizjattiva tipprevedi l-istabbiliment ta' skambji ta' informazzjoni, permezz tas-SITCEN, dwar il-linji tal-ajru li jistgħu jkunu involuti f'dan it-traffikar, u d-definizzjoni tal-kriterji għat-twissijiet.

ĠERMANJA

Il-Ġermanja tipparteċipa attivament fil-ħidma ta’ organizzazzjonijiet internazzjonali u reġjonali kif ukoll f'arranġamenti rigward l-armi ħfief u ta' kalibru żgħir inkluż il-munizzjon tagħhom. Dawn il-mekkaniżmi multilaterali jinkludu b'mod partikolari n-NU, l-OSKE, in-NATO u l-Arranġament ta' Wassenaar. Il-Ġermanja regolarment tissekonda esperti għal żjajjar ta' valutazzjoni u evalwazzjoni kif ukoll workshops u seminars organizzati fil-qafas ta' dawn l-organizzazzjonijiet.

LITWANJA

Il-Litwanja pparteċipat regolarment fl-avvenimenti fil-qasam tas-SALW organizzati min-NU, l-OSKE, l-UE u n-NATO. Il-Litwanja pprovdiet rapporti lin-NU għall-implimentazzjoni tal-Programm ta’ Azzjoni tan-NU għall-Prevenzjoni, il-Ġlieda kontra u l-Qerda tal-Kummerċ Illeċitu f'SALW fl-Aspetti Kollha Tiegħu. Barra minn hekk, rapport annwali skont il-Kodiċi ta' Kondotta tal-UE dwar l-Esportazzjoni tal-Armi, ir-Reġistru tan-NU għall-Armi Konvenzjonali, informazzjoni dwar l-importazzjoni u l-esportazzjoni tas-SALW u s-SALW identifikati bħala Żejda u/jew Issekwestrati u Meqruda skont id-dokument tal-OSKE tas-SALW u rapporti u kontributi oħrajn rilevanti.

PAJJIŻI L-BAXXI

Il-Pajjiżi l-Baxxi huma membru tal-grupp ċentrali tad-Dikjarazzjoni ta' Ġinevra dwar il-Vjolenza bl-Armi u l-Iżvilupp, u jipparteċipaw attivament fl-implimentazzjoni tad-Dikjarazzjoni. Fl-2008, il-Konferenza Reġjonali għall-pajjiżi tal-Lvant u x-Xlokk tal-Ewropa ġiet organizzata b'finanzjament mill-Pajjiżi l-Baxxi;

Il-Pajjiżi l-Baxxi huma membru tal-grupp ta' ħidma dwar in-netwerk OECD/DAC-INCAF dwar it-Tnaqqas tal-Vjolenza bl-Armi, u huma attivi fit-tisħiħ ta' aktar integrazzjoni tal-politika u l-ipprogrammar dwar is-SALW/il-vjolenza bl-armi fl-oqfsa tal-iżvilupp u l-programmi tar-RSS;

Il-Pajjiżi l-Baxxi jappoġġaw il-Programm ta' Azzjoni tan-NU u r-riżoluzzjonijiet rilevanti fl-AĠNU/l-Ewwel Kumitat. Barra minn hekk, il-Pajjiżi l-Baxxi jistimolaw intendiment aħjar tal-problema tas-SALW fit-tifsira l-aktar wiesgħa tagħha permezz ta' appoġġ għall-istituti ta' riċerka bħall-Istħarriġ dwar l-Armi ta' Kalibru Żgħir ibbażat f'Ġinevra, il-Programm ta' Ġestjoni tal-Armi tal-ISS, u l-istudji tal-UNIDIR.

III.1 Nazzjonijiet Uniti

AWSTRIJA

L-Awstrija ħadet sehem fit-Tielet Laqgħa Biennali tal-Istati Partijiet għall-Programm ta' Azzjoni tan-NU kontra t-traffikar illeċitu tas-SALW u kkofinanzjat il-parteċipazzjoni f'din il-laqgħa tal-istati Afrikani li qegħdin jiżviluppaw.

L-Awstrija kompliet tappoġġa l-proċess għall-implimentazzjoni tal-Programm ta' Azzjoni tan-NU dwar is-SALW u ppreżentat ir-rapporti nazzjonali tagħha għall-2007 u l-2008 inkluża informazzjoni dwar l-immarkar u l-intraċċar lis-Segretarjat tan-NU.

BELĠJU

Il-Belġju pparteċipa fil-ħidma tat-Tielet Laqgħa Biennali tal-Istati għall-Konsiderazzjoni tal-Implimentazzjoni tal-Programm ta’ Azzjoni tan-NU għall-Prevenzjoni, il-Ġlieda kontra u l-Qerda ta' Kummerċ Illeċitu ta'Armi Ħfief u ta' Kalibru Żgħir fl-Aspetti Kollha Tiegħu, tal-14 sat-18 ta' Lulju 2008 fi New York.

Matul id-dibattitu dwar id-diżarm mibdi mill-Kosta Rika fil-Kunsill tas-Sigurtà tan-NU tad-19 ta' Novembru 2008, il-Belġju appoġġa l-ħolqien ta' trattat dwar il-kummerċ internazzjonali tal-armi sabiex tissaħħaħ is-sigurtà umana, b'mod partikolari għas-saffi l-aktar vulnerabbli tal-popolazzjoni, bħat-tfal.

BULGARIJA

Matul il-perijodu ta' rappurtar tal-2008, il-Bulgarija pparteċipat fit-Tielet Laqgħa Biennali tal-Istati għall-Konsiderazzjoni tal-Implimentazzjoni tal-Programm ta’ Azzjoni tan-NU (UNPoA) għall-Prevenzjoni, il-Ġlieda kontra u l-Qerda ta' Kummerċ Illeċitu ta' Armi Ħfief u ta' Kalibru Żgħir fl-Aspetti Kollha Tiegħu, li saret fi New York fl-14 sat-18 ta' Lulju 2008. Qabel il-laqgħa, il-Bulgarija ppreżentat ir-rapport nazzjonali tagħha dwar l-implimentazzjoni tal-UNPoA inkluża informazzjoni dwar l-immarkar u l-intraċċar.

ĊIPRU

Ċipru jipprovdi rapporti lin-NU għall-implimentazzjoni tal-Programm ta’ Azzjoni tan-Nazzjonijiet Uniti għall-Prevenzjoni, il-Ġlieda Kontra u l-Qerda tal-Kummerċ Illeċitu ta' Armi Ħfief u ta' Kalibru Żgħir fl-Aspetti Kollha Tiegħu. F'dan ir-rigward, għandha ssir referenza għar-Rapport Nazzjonali dwar l-Implimentazzjoni tal-Programm ta' Azzjoni tan-NU (UNPoA), li ġie ppreżentat f'Lulju 2008, qabel it-tielet laqgħa semestrali tal-Istati Partijiet għall-Konferenza għall-Programm ta' Azzjoni tan-NU għall-Prevenzjoni, il-Ġlieda Kontra u l-Qerda tal-Kummerċ Illeċitu ta' Armi Ħfief u ta' Kalibru Żgħir fl-Aspetti Kollha Tiegħu, li saret fi New York (mill-14 sat-18 ta' Lulju 2008). Barra minn hekk, huwa pprovda informazzjoni lill-UNHCHR (ibbażata fuq id-Deċiżjoni 124/2004) dwar “il-prevenzjoni tal-ksur tad-drittijiet tal-bniedem ikkawżat mid-disponibbiltà u l-użu ħażin tas-SALW”.

REPUBBLIKA ĊEKA

Ir-Repubblika Ċeka appoġġat l-inizjattivi li jwasslu għall-promozzjoni u l-implimentazzjoni tal-ITI. Bħala parti minn dan l-isforz ir-Repubblika Ċeka volontarjament ikkontribwixxiet madwar CZK 1,8 miljun (USD 95 969) għall-Fond Fiduċjarju tan-Nazzjonijiet Uniti għall-Konsolidazzjoni tal-Paċi permezz ta' Miżuri Prattiċi ta' Diżarm, sabiex tassisti lill-UNODA jorganizza seminar dwar l-immarkar tas-SALW fi Praga għal parteċipanti minn ħmistax-il pajjiż tal-Afrika tal-Lvant, tan-Nofsinhar, u tat-Tramuntana.Ir-Repubblika Ċeka ser tikkoospita dan is-seminar u ser tippreżenta l-ħila esperta u l-esperjenza teknika tagħha f'dan is-seminar.

Ir-Repubblika Ċeka pprovdiet rapporti lin-NU għall-implimentazzjoni tal-Programm ta’ Azzjoni tan-NU għall-Prevenzjoni, il-Ġlieda Kontra u l-Qerda tal-Kummerċ Illeċitu f'SALW fl-Aspetti Kollha Tiegħu.

FINLANDJA

Il-Finlandja aġixxiet bħala membru tal-uffiċċju tat-tielet laqgħa biennali tal-istati (BMS3) dwar l-armi ħfief u ta' kalibru żgħir, li saret fi New York f'Lulju 2008.

Il-Finlandja kompliet tippromwovi l-isforzi internazzjonali biex jissaħħaħ il-kontroll tal-esportazzjoni tal-armi u biex tiġi limitata l-proliferazzjoni tas-SALW.

Mill-bidu nett, il-Finlandja kienet impenjata bil-qawwa favur Trattat dwar il-Kummerċ internazzjonali tal-Armi (ATT). Fl-2008, il-Finlandja kienet membru tal-Grupp ta' Esperti Governattivi tan-NU dwar l-ATT, u fl-2009 għadha tieħu sehem fil-ħidma tal-Grupp ta' Ħidma Miftuħ (OEWG). Il-Findlandja hi wieħed mill-membri tal-uffiċċju tal-OEWG.

FRANZA

Wara l-falliment tal-laqgħa tal-2006, it-Tielet Laqgħa Biennali tal-Istati Partijiet għall-Programm ta' Azzjoni tan-Nazzjonijiet Uniti dwar is-SALW adottat rapport b'suċċess. Hi u taġixxi fil-kapaċità tagħha bħala President tal-Kunsill tal-UE, Franza wettqet eżerċizzju ta' koordinazzjoni fost ir-rappreżentanti tal-Istati Membri li ppermetta l-konsolidazzjoni